text:
Яуап бирергә теләмәгәне өсөн чиновниктар кеҫәһенән сығарып түләйәсәк
2010 йылдың 1 июленән Рәсәйҙә административ хоҡуҡ боҙоуҙар тураһында РФ Кодексына үҙгәрештәр көсөнә инә. Яңылыҡтарҙың асылы шунда – улар дәүләт хеҙмәткәрҙәрен граждандар мөрәжәғәтенә дөрөҫ һәм тиҙ арала яуап ҡайтарыуҙы талап итә. Халыҡ өсөн мөһим мәғлүмәтте бирергә теләмәгән өсөн чиновникка штраф түләргә тура киләсәк.
Документ граждандар һәм ойошмаларҙың дәүләт органдары һәм муниципалитеттар эшмәкәрлеге тураһында мәғлүмәт алыуға хоҡуғы боҙолған осраҡта административ яуаплылыҡ индереү өсөн кәрәк. Бындай хоҡуҡ боҙоуҙар өсөн дәүләт хеҙмәткәрҙәренә 30 минималь эш хаҡы күләмендә штраф һалынасаҡ.
Йәнә бер мөһим деталь. Закон проекты буйынса был хоҡуҡ боҙоуҙар судьялар ҡараған эштәр исемелегенә лә, прокурор менән асылған эштәр рәтенә лә индерелгән.
Документ 2010 йылдың 2 июнендәге «Российская газета»ла донъя күргән.


c: text/html

text:
Халыҡ-ара ололар көнөнә арналған ун көнлөк
Традицион рәүештә Орджоникидзе районында Халыҡ-ара ололар көнөнә арналған ун көнлөк район хакимиәте башлығының ветерандар менән осрашыуынан башланасаҡ. "Түңәрәк өҫтәл" артында осрашыу бөгөн, 30 сентябрҙә, үткәрелә. Шулай уҡ бөгөн "Феникс" үҙәгендә "Йәшлек йылдарын хәтерләйек" концерты һәм байрам ашы ойоштороласаҡ.
Бынан тыш, 1 октябрҙән 30-ына тиклем яңғыҙ пенсионерҙар фатирҙарында өмәләр үткәреләсәк. 30 октябрҙә баш ҡаланың Орджоникидзе районы халҡын социаль хеҙмәтләндереү комплекслы үҙәге тарафынан ҡышҡылыҡҡа ауыл хужалығы продукттары әҙерләү ойоштороласаҡ. Ун көнлөк барышында беренсе төркөм инвалидтарҙың өйҙәренә барып парикмахерҙар бушлай хеҙмәтләндерәсәк, 2010 йылдың беренсе ярты йыллығына ваҡытлы матбуғатҡа яҙыу ойоштороласаҡ, ветерандарҙың заявкалары буйынса "социаль таксиҙар" киләсәк.
1 октябрҙән дөйөм белем биреү учреждениеларында, үҫмерҙәр клубтарында класс сәғәттәре, осрашыуҙар, микрорайондарҙың өлкән йәштәге кешеләре өсөн музыкаль кисәләр үткәреләсәк.
Физкультура һәм спорт буйынса район комитеты программаһында ла байрам саралары планлаштырылған. Мәҫәлән, 1 октябрҙә — ветерандар араһында шахмат буйынса район турниры, ә 7-8 октябрҙә спорт фестивале үткәреләсәк, тип хәбәр итә Өфөнөң Орджоникидзе районы хакимиәтенең мәғлүмәт-аналитика бүлеге.

robotstxt: allowed

filter: keep


text:
Бюджет өлкәһендә эшләгән ата-әсәләр балаһын лагерға ебәреү өсөн путевка хаҡының 10 процентын ғына түләйәсәк
Башҡортостанда бюджет өлкәһендә эшләгән ата-әсәләр балаһын йәйге лагерға ебәреү өсөн путевка хаҡының ни бары 10 процентын түләйәсәк. Быйыл муниципаль лагерҙа бер көн ял итеү 500 һумға төшәсәк, 21 көн, тимәк, 10 500 һум барып баҫасаҡ.
Бөтә төр милектәге башҡа ойошмаларҙа эшләгән ата-әсәләр 50 процентын түләргә тейеш буласаҡ.
Быйыл 95 ҡала яны лагерҙары, 37 шифахана һәм профилакторий, балаларҙы көндөҙгө ваҡытҡа ҡабул иткән 1600-ҙән ашыу үҙәк эшләйәсәк.
Путевкалар хаҡы тураһында һөйләгәндә, шуны ла билдәләп үтәйек, санаторий төрөндәге лагерҙарҙа сумма тәүлегенә 582 һум 17 тин тәшкил итәсәк, ә мәктәптәрҙәге үҙәктәрҙә ике тапҡыр ашатыу менән – 70 һум 30 тин.
Шулай уҡ бөтөн ерҙә лә һәләтле балалар өсөн лагерь-слеттар, экспедициялар, ижади оҫтаханалар, йәйге мәктәптәр ойоштороласаҡ.
Йәйҙең өс айында ял итеү, һауыҡтырыу һәм мәшғүллектең бөтөн төрҙәренә 400 мең баланы йәлеп итеү планлаштырыла.


text:
2 декабрҙә «Һайлауҙар-2011» халыҡ-ара мәғлүмәт үҙәге эшләй башлай
2 декабрҙә Мәскәүҙә «Һайлауҙар-2011» халыҡ-ара мәғлүмәт үҙәге эшләй башлай, уны Рәсәй Федерацияһы Йәмәғәт палатаһы ҡатнашлығында һайлау хоҡуҡтарын яҡлау буйынса «Граждандар контроле» коммерцияға ҡарамаған ойошмалар ассоциацияһы ойоштора, тип хәбәр итә РФ Үҙәк һайлау комиссияһының матбуғат хеҙмәте.
Халыҡ-ара күҙәтеүселәрҙең һәм Рәсәйҙең йәмәғәт ойошмалары вәкилдәренең киң мәғлүмәт саралары менән килешеп эш итеүен ойоштороу «Һайлауҙар-2011» халыҡ-ара мәғлүмәт үҙәгенең төп маҡсаты булып тора.
Халыҡ-ара күҙәтеүселәр, Рәсәй йәмәғәтселеге вәкилдәре, Рәсәй һәм сит ил политологтары, һайлау хоҡуғы өлкәһендәге эксперттар, шулай уҡ Рәсәйҙең Үҙәк һайлау комиссияһы ағзаларының брифингтары һәм матбуғат конференциялары ойоштороласаҡ.
Һайлау көнө — 4 декабрҙә «Һайлауҙар-2011» халыҡ-ара мәғлүмәт үҙәге тәүлек әйләнәһенә эшләйәсәк, 5 декабрҙең кисендә уның эшен туҡтатыу планлаштырыла.


text:
Йылдың иң яҡшы мәҙәниәт хеҙмәткәрҙәре асыҡланды
Республика халыҡ ижады үҙәге призына «Етегән йондоҙ-2009» йылдың иң яҡшы мәҙәниәт хеҙмәткәре” Республика конкурсы еңеүселәренең исемдәре билдәле булды. Алдынғы мәҙәниәт һәм сәнғәт хеҙмәткәрҙәрен бүләкләү тантанаһы Конгресс-холда Башҡортостан Республикаһы Мәҙәниәт һәм милли сәйәсәт министрлығы коллегияһының киңәйтелгән ултырышы сиктәрендә үтте.
Конкурс йомғаҡтары буйынса ете лауреат иғлан ителде. «Иң яҡшы ҡала округы, муниципаль район хакимиәте башлығы» номинацияһында Борай районы хакимиәт башлығы Борис Нурисламов еңеүсе булды. «Ҡала округы һәм муниципаль райондың иң яҡшы мәҙәниәт бүлеге начальнигы» номинацияһында Исламетдин Мәмбәтов (Өфө хакимиәтенең мәҙәниәт һәм сәнғәт буйынса идаралығы начальнигы) билдәләнде. «Иң яҡшы ҡала, район, ауыл Мәҙәниәт йорто, ауыл клубы етәксеһе» тип Бәләбәй районының Үҙәк Мәҙәниәт һарайы директоры Георгий Хальзов танылды. Мәҙәниәт һәм ял паркы етәкселәре араһында Туймазы районы үҙәк паркы директоры Дмитрий Ващук айырылып торҙо. Әбйәлил районы мәҙәниәт бүлегенең методика үҙәге мөдире Гөлсирә Әхмәткирәева «Иң яҡшы методист» тип аталды. «Иң яҡшы халыҡ коллективы етәксеһе» номинацияһында Ейәнсура районы Мәҙәниәт йортоноң «Йырау» халыҡ башҡорт фольклор ансамбле һәм «Үҫәргән егеттәре» халыҡ ирҙәр вокаль ансамбле етәксеһе Земфира Абдрахманова еңде. «Йыл меценаты» «Урал аръяғы төҙөлөш компанияһы» яуаплылығы сикләнгән йәмғиәте директоры Рәхим Кирәев булды.


text:
Цзянси провинцияһы вәкилдәре Өфө моторҙар эшләү берекмәһендә булдыФото: Өфө моторҙар эшләү берекмәһенең матбуғат хеҙмәте
Цзянси провинцияһы вәкилдәре Өфө моторҙар эшләү берекмәһендә булды
Цзянси провинцияһы вәкилдәре Өфө моторҙар эшләү берекмәһендә булдыФото: Өфө моторҙар эшләү берекмәһенең матбуғат хеҙмәте
ӨФӨ, 2015 йыл, 6 ноябрь. /«Башинформ» мәғлүмәт агентлығы, Олеся Серёгина/.
Цзянси провинцияһы губернаторы Лу Синьше етәкселегендәге Ҡытай Халыҡ Республикаһы вәкилдәре Өфө моторҙар эшләү берекмәһендә булды. Экскурсия Башҡортостанда Цзянси провинцияһы иҡтисады һәм мәҙәниәте көндәре сиктәрендә ойошторолдо, тип хәбәр иттеләр компанияның матбуғат хеҙмәтендә.
Ҡунаҡтар Өфө моторҙар эшләү берекмәһе музейын ҡараны, предприятиеның Ҡытайҙың ҡораллы көстәре менән үҙ-ара мөнәсәбәте тарихы менән танышты. Өфө моторҙар эшләү берекмәһе улар өсөн Су-27 самолеты двигателдәрен эшләй.
«Өфө моторҙар эшләү берекмәһе кеүек предприятиеларҙың булыуы Рәсәй менән Ҡытай Халыҡ Республикаһы араһында хеҙмәттәшлекте нығыта», — тип билдәләне Лу Синьше әфәнде.
5 һәм 6 ноябрҙә республикала Ҡытайҙың Цзянси провинцияһы иҡтисады һәм мәҙәниәте көндәре уҙа. Башҡортостан Башлығы Рөстәм Хәмитов менән Лу Синьше хеҙмәттәшлекте киңәйтеү тураһындағы килешеүгә ҡул ҡуйҙы. Сара сиктәрендә Башҡортостан һәм Ҡытай эшҡыуарҙары «b2b»-һөйләшеүҙәр форматындағы эшлекле осрашыуҙарҙа ҡатнаша. Бөгөн баш ҡалала «Өфө-Янцзы» халыҡ-ара эшлекле үҙәгенә нигеҙ ташы һалыу тантанаһы булды.


text:
Башҡортостан Президенты Стәрлетамаҡтың мәктәпкәсә белем биреү учреждениеларында булдыФото: Олег Яровиков
Башҡортостан Президенты Стәрлетамаҡтың мәктәпкәсә белем биреү учреждениеларында булды
Башҡортостан Президенты Стәрлетамаҡтың мәктәпкәсә белем биреү учреждениеларында булдыФото: Олег Яровиков
30 ноябрҙә, Стәрлетамаҡҡа эш сәфәре сиктәрендә, Рөстәм Хәмитов 37-се бала баҡсаһының реконструкциянан һуң асылған филиалында булды. Учреждение 55 балаға иҫәпләнгән, унда 20 өҫтәмә эш урыны булдырылған. Капиталь ремонттан һуң был мәктәпкәсә белем биреү учреждениеһы барлыҡ санитар нормаларға һәм ҡағиҙәләргә тап килә. Уны реконструкциялауға төрлө бюджет сығанаҡтарынан 18 миллион һумдан ашыу аҡса бүленгән.
Республика башлығы шулай уҡ ҡалала берҙән бер булған «Бәхетле бала саҡ» исемле ҙур шәхси бала баҡсаһында булды, ул 80 урынға иҫәпләнгән. Бынан тыш, Стәрлетамаҡта бер нисә шәхси балалар клубы ла эшләй.
Ҡала хакимиәтенән хәбәр итеүҙәренсә, йыл аҙағынаса реконструкциянан һуң йәнә биш бала баҡсаһын файҙаланыуға тапшырыу планлаштырыла. Бөгөнгө көнгә йәмғеһе 6,5 мең сабый бала баҡсаларына сиратта тора. Яңыртылған биналар был сиратты 400 балаға кәметергә мөмкинлек бирәсәк.


text:
Республикала Рәсәй сәйәсәте мәктәбе «берҙәм рәсәйлеләр» өсөн кадрҙар әҙерләйәсәк
«Берҙәм Рәсәй»ҙең Башҡортостан төбәк бүлексәһе үҙенең партия структураларында эшләү өсөн квалификациялы белгестәр әҙерләй башларға ниәтләй. Бындай эшмәкәрлек менән Башҡортостан Республикаһында Рәсәй сәйәсәте мәктәбе шөғөлләнәсәк.
«Берҙәм Рәсәй» партияһының төбәк сәйәси советы Президиумы ултырышында Рәсәй дәүләт социаль университетының Өфө филиалы директоры, «Берҙәм Рәсәй» партияһының социаль проекттары кураторы Рөстәм Әхмәҙинуров билдәләүенсә, Башҡортостан Республикаһының ижтимағи-сәйәси һәм социаль-иҡтисади тормошон яҡшыртыуға йүнәлтелгән проекттарҙы тәҡдим итеп, уларҙы тормошҡа ашыра алған һәләтле йәштәрҙе асыҡлау һәм уларға ярҙам итеү Рәсәй сәйәсәте мәктәбенең төп маҡсаты булып тора. Мәктәпкә уҡырға ингәндә үҙеңдең инновацион йәки социаль проектың булыу мотлаҡ.
Башҡортостанда Рәсәй сәйәсәте мәктәбе эшләй башлағандан алып унда йәмғеһе 100 кеше уҡып сыҡты. Белем биреү һөҙөмтәләре буйынса социаль йүнәлештәге 32 проект тормошҡа ашырылды, уларҙың алтауһы республика статусын алды. Улар иҫәбендә — «Өсөнсө быуын халыҡ университеты», «Социаль туризм», «Асыҡ мөхит», «Башҡортостандың социаль картаһы». Ҡайһы бер эштәр партия йәки автор проекттары булараҡ тормошҡа ашырыла.
Мәктәпте тамамлаған 72 кеше, сертификаттан тыш, «Дәүләт һәм муниципаль идаралыҡ» специальносы буйынса дәүләт өлгөһөндәге танытмалар алды. 15 кеше әлеге ваҡытта дәүләт һәм муниципаль хеҙмәт системаһында эшләй, мәктәпте тамамлаусы ете кеше БР Дәүәләт Йыйылышы ҡарамағындағы Йәштәр йәмәғәт палатаһы һәм республиканың Йәмәғәт палатаһы составына инде. 12 кеше «Берҙәм Рәсәй»ҙең һәм «Берҙәм Рәсәйҙең Йәш Гвардияһы»ның төбәк бүлексәләрендә етәксе вазифаларында эшләй.
Әлеге уҡыу йылы башынан Рәсәй сәйәсәте мәктәбе проекты үҫеш өсөн яңы импульс алды, тип иҫәпләй Рөстәм Әхмәҙинуров.
— Мәктәптең эксперттар Советын «Берҙәм Рәсәй» партияһының төбәк башҡарма комитеты етәксеһе Альберт Мифтахов етәкләне, мәктәпте тамамлаусыларҙың проекттарына ҡатыраҡ талаптар ҡуйылды, проекттарҙы тормошҡа ашырыу менән бәйле эшмәкәрлек буйынса башҡарма власть органдары менән тығыҙыраҡ бәйләнештәр булдырылды, — тип билдәләне ул. — «Халыҡ хөкүмәте» быға бер миҫал булып тора. Уны масштаблы «Асыҡ республика» проектына индереү планлаштырыла.
Партия кадрҙарын әҙерләгәндә Рөстәм Әхмәҙинуров башҡа төбәктәрҙәге партия ойошмаларының тәжрибәһенә таянырға һәм Рәсәй сәйәсәте мәктәбе ҡарамағында Партия кадрҙарын әҙерләү һәм ҡайтанан әҙерләү үҙәген асырға тәҡдим итте.


text:
Белорет урмандарында бүреләр һөжүме йышайҙы
Халыҡта айыуҙан ҡасҡан бүрегә тигән әйтем бар.
Бүренән тыш Ғәбдөктә малдар поездан да ҡырыла. Эш шунда, ауылды уртаға бүлеп тимер юлы үтә. Ауыл халҡы көсө менән уның ике яғы кәртәләнеп, йыл һайын ремонтланып торһа ла, малдар эҫе көндө күгәүендән ҡасып тимер юлға менә. Һуңғы көндәрҙә генә Ғәбдөктә 5 баш йылҡы, 3 баш һыйыр тимер тәгрмәстәр аҫытнда ҡалды. Уларҙың хужаларына тимер юлдан компенсация түләнмәү генә түгел, малдарын ҡарамаған өсөн үҙҙәренә үк штраф янай.


text:
Бал
Ҡорт балы (урыҫ. пчелиный мед) — ҡорт бөрләтәүендә йыйылып, кәрәҙ күҙәнәктәрендә бөркөп бушатылған тат 4-8 көндән балға әйләнә;бал менән тулған күҙәнәктәр йоҡа ғына ҡына менән ҡаплана; өлгөргән бал ҡуйы, үтә күренмәле, хуш еҫле, татлы була
Йөкмәткеһе
Составы[үҙгәртергә | вики-тексты үҙгәртергә]
300-гә яҡын төрлө матдә; углевод — 70-75 %, һыу − 17,5-21 % , аҡһым − 0,6 %; шулай уҡ 23 аминокислота, 40-тан ашыу микроэлемент бар; калийға, фосфорға бай;
Ҡулланылышы[үҙгәртергә | вики-тексты үҙгәртергә]
Медицинала, кондитер сәнәғәтендә, косметикала киң ҡулланыла.
Балдың бүленеше[үҙгәртергә | вики-тексты үҙгәртергә]
Сығышы, составы, тәме, төҫө һәм башҡа үҙенсәлектәре буйынса бер нисә төркөмгә бүлеп йөрөтөлә.
- Географик сығышы буйынса: башҡорт балы, Алыҫ көнсығыш балы, Алтай балы;
- Ботаник сығышы буйынса: сәскә балы, япраҡ балы, ҡатнаш бал;
- Эшкәртеү буйынса кәрәҙле бал, айыртылған бал;
- Эшкәртеү миҙгеле буйынса: яҙғы бал, йәйге бал, көҙгө бал һ. б.
Иҫкәрмәләр[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- Г. Д. Зәйнуллина, Умартасылыҡ һүҙлеге. — Өфө, 2001. — 155 бит.


text:
Категория:Йәшерен категориялар
Эске категориялар
Был категориялағы барыһы 638 эске категорияның 200 эске категорияһы күрһәтелгән.(алдағы бит) (киләһе бит)
I
N
- ► NCBI индексы булмаған мәҡәлә (88 Б)
T
- Taxobox коррекция талап ителә (3 К, 40 Б)
А
- Австралия тураһында тамамланмаған мәҡәләләр (1 К, 1 Б)
- Азия географияһы буйынса тамамланмаған мәҡәләләр (3 К, 13 Б)
- Азия тарихы буйынса тамамланмаған мәҡәләләр (1 К, 4 Б)
- ► Алфавит буйынса һыу объекттары (20 313 Б)
- ► Анатомия буйынса тамамланмаған мәҡәләләр (39 Б)
- Архитектура тураһында тамамланмаған мәҡәләләр (1 К, 6 Б)
- Астрономия буйынса тамамланмаған мәҡәләләр (1 К, 12 Б)
- ► Асылыу тәрәнлеге артып киткән биттәр (152 Б)
- Ауыл хужалығы тураһында тамамланмаған мәҡәләләр (1 К, 2 Б)
- АҠШ тураһында тамамланмаған мәҡәләләр (2 К, 8 Б)
Б
- ► Бассейны күрһәтелмәгән һыу ағымы (буш)
- ► Башҡа мәғәнәләре: булмаған мәҡәлә күрһәтелгән (2617 Б)
- Башҡортостан тураһында тамамланмаған мәҡәләләр (5 К, 8 Б)
- ► БЕЭҺ материалдары (41 Б)
- ► Билдәһеҙ илдәр (86 Б)
- Биология буйынса тамамланмаған мәҡәләләр (7 К, 10 Б)
- Ботаника буйынса тамамланмаған мәҡәләләр (1 К, 132 Б)
В
- ► Вафат булыу датаһы асыҡланмаған шәхестәр (22 Б)
- ► Ваҡыт тураһында тамамланмаған мәҡәләләр (19 Б)
- ► Викикитапханаға һылтанмаһы булған мәҡәләләр (2429 Б)
- ► Википедия:Авторлыҡ хоҡуҡтарын боҙоу осрағы бар (31 Б, 2 Ф)
- Википедия:Айырым мәҡәләләр (1 К)
- ► Википедия:Айырым мәҡәләләр/етем0 (46 Б)
- ► Википедия:Алфавит буйынса яҡшы мәҡәләләр (91 Б)
- ► Википедия:Ашығыс яҡшыртырлыҡ мәҡәләләр (10 Б)
- ► Википедия:Бик ҡыҫҡа мәҡәләләр (22 Б)
- ► Википедия:Биографии современников (26 Б)
- Википедия:География буйынса яҡшы мәҡәләләр (3 К, 10 Б)
- Википедия:Дин тураһында яҡшы мәҡәләләр (1 К, 1 Б)
- ► Википедия:Исключения из печати (7 Б)
- ► Википедия:Категорияһыҙ мәҡәләләр (39 Б)
- Википедия:Мәҡәлә оҫтаһы (1 К, 22 Б)


text:
Башҡортостанда йәнә «әбейҙәр сыуағы» башланды Фото: Андрей Старостин
Башҡортостанда йәнә «әбейҙәр сыуағы» башланды
Башҡортостанда йәнә «әбейҙәр сыуағы» башланды Фото: Андрей Старостин
ӨФӨ, 2015 йыл, 21 сентябрь. /«Башинформ» мәғлүмәт агентлығы, Гөлфиә Акулова/.
Башҡортостанда йәнә «әбейҙәр сыуағы» башланды. Республиканың гидрометеорология һәм тирә-яҡ мөхит мониторингы идаралығы синоптиктары күҙаллауынса, ҡыҫҡа ваҡытлы һалҡын һәм ямғырлы осорҙан һуң төбәктә көндәр йәнә ҡояшлы һәм ҡоро буласаҡ.
Был аҙнала республика биләмәһендәге һауа торошон антициклон билдәләй. Яуым-төшөм булмай. Дүшәмбе, 21 сентябрҙә, һауа температураһы көндөҙ — 18-20, төндә 6-11 градус. Ел төньяҡ-көнбайыштан, талғын, төньяҡ-көнсығыш райондарҙа бер аҙ ямғыр яуасаҡ.
Алдағы көндәрҙә һауа температураһы тағы ла йылына. 22 сентябрҙә — 22 , 23-дә 25 градус йылы була. Ел көсһөҙ, яуым-төшөм көтөлмәй.


text:
Башҡортостанда «Хеҙмәт шарттарын һәм уны һаҡлауҙы иң яҡшы ойоштороу» конкурсының яҡынса һөҙөмтәләре билдәләнде
Башҡортостандың Хеҙмәт һәм халыҡты социаль яҡлау министрлығы республиканың Профсоюздар федерацияһы менән берлектә «Хеҙмәт шарттарын һәм уны яҡлауҙы иң яҡшы ойоштороу» номинацияһында йыл һайын үткәрелеүсе төбәк конкурсының яҡынса һөҙөмтәләрен билдәләне.
Республиканың Хеҙмәт һәм халыҡты социаль яҡлау министрлығының матбуғат хеҙмәтенән хәбәр итеүҙәренсә, бәйгелә ҡатнашыу өсөн төбәктең 170 ойошмаһынан заявкалар ҡабул ителгән. Еңеүгә дәғүә итеүселәр республика комиссияһына тәҡдим ителде лә инде.
Конкурсҡа йомғаҡ ғинуар аҙағына яһаласаҡ.


text:
21 ноябрь – Рәсәй Һалым органдары хеҙмәткәрҙәре көнө
21 ноябрҙә һөнәри байрамдарын Рәсәй һалым органдары хеҙмәткәрҙәре билдәләй. Был дата 1991 йылда ошо көндә Рәсәй Федерацияһының Дәүләт һалым хеҙмәте РФ Финанстар министрлығынан айырылып, үҙ аллы ведомство статусын алыуға бәйле билдәләнгән.
Бөгөн Федераль һалым хеҙмәте күҙәтеү-контролдә тотоу органынан клиенттарҙы ориентирлау структураһына әйләнә. Ведомство хеҙмәткәрҙәре һәм һалым түләүселәр араһында партнерлыҡ мөнәсәбәттәре булдырыла. Хеҙмәт сайтында электрон сервистарҙы үҫтереүгә ҙур иғтибар бүленә, шуға күрә һалым түләүселәргә бюджетҡа түләүҙәр индереү буйынса үҙҙәренең бурыстарын үтәү өсөн уңайлы шарттар булдырыла һәм һалым хакимиәтенең сифаты күтәрелә.
Ҡаҙнаны тултырыуға Башҡортостандың һалым органдары хеҙмәткәрҙәре лә тос өлөш индерә. 2013 йылдың ғинуар-сентябрендә республика территорияһындағы бөтә кимәлдәрҙәге бюджеттарға һалым органдары тарафынан 168,5 миллиард һум һалым һәм башҡа мәжбүри түләүҙәр йәлеп ителгән. Был 2012 йыл күрһәткесе менән сағыштырғанда 10 процентҡа артҡан.
Рәсәй Федераль һалым хеҙмәтенең БР буйынса идаралығы мәғлүмәттәренә ярашлы, федераль бюджетҡа 75 313 миллион һум (бөтә керемдәрҙең 44,7 проценты) аҡса күсерелгән, 2012 йылдың ғинуар-сентябрендәге күрһәткестән 12,8 процентҡа күберәк.
Һөнәри байрамдарын билдәләү көнөндә республиканың бөтә территорияһында һалым хеҙмәте хеҙмәткәрҙәре һалым белеме мәсьәләләренә арналған 57 асыҡ дәрес үткәрәсәк.
Был акцияла Рәсәй Федерацияһының бөтә һалым органдары ҡатнаша. Ул һалым грамотлылығын арттырыуға, мәктәп уҡыусыларында, һәр граждандың бурысы булараҡ, һалым түләүгә дөрөҫ мөнәсәбәт тәрбиәләүгә йүнәлтелгән.


text:
Көлкө көнө алдынан Мәскәүҙә юморист Марсель Сәлимовтың китабының исем туйы уҙҙы Фото: Раиса Глазкова, Александр Воробьев
Көлкө көнө алдынан Мәскәүҙә юморист Марсель Сәлимовтың китабының исем туйы уҙҙы
Көлкө көнө алдынан Мәскәүҙә юморист Марсель Сәлимовтың китабының исем туйы уҙҙы Фото: Раиса Глазкова, Александр Воробьев
ӨФӨ, 2016 йыл, 1 апрель. /«Башинформ» мәғлүмәт агентлығы, Ләйлә Аралбаева/.
Көлкө көнө алдынан Мәскәүҙә яҙыусы-сатирик, Сергей Михалков (Рәсәй), «Алеко» (Болгария) һәм Николай Гоголь (Украина) исемендәге халыҡ-ара әҙәби премиялар лауреаты Марсель Сәлимовтың «Парламент серияһы»нда донъя күргән «Президент бесәйе» исемле китабының исем туйы үтте. Сараға юмористың ижадын һөйөүселәр: билдәле яҙыусылар һәм журналистар, ғалимдар һәм йәмәғәт эшмәкәрҙәре килде.
Автор үҙенә хас булған ғәҙәт буйынса китап өҫтөндә эшләүе һәм уның үҙенсәлектәре хаҡында һөйләне. Йыйынтыҡтың «Президент бесәйе» тип аталыуы осраҡлы түгел һәм «депутаттарға, чиновниктарға һәм башҡа начальниктарға тәғәйенләнгән».
Сарала сығыш яһаған Рәсәй Журналистар союзы секретары Роман Серебряный, Рәсәй Тәбиғи фәндәр академияһы академигы Тельман Әминев, яҙыусылар Александр Хорт, Родион Рәхимов һәм башҡалар баҫманың үҙенсәлекле булыуын һәм сатириктың оҫталығын билдәләне.
Китаптың рәссамы Адольф Скотаренко Марсель Сәлимовҡа дуҫтарса шарж бүләк итте. Танылған Мәскәү журналисы Наум Аранович «Крокодил» совет сатирик журналының тарихи һанын Марсель Сәлимовтың автографы менән тулыландырҙы. 30 йыл буйы «Һәнәк» журналының баш мөхәррире булып эшләгән яҙыусы «Крокодил»дың штаттан тыш хәбәрсеһе булды.
Исем туйында автор Мәскәүҙәге дуҫтарына һәм яҡташтарына үҙенең яңы китабын бүләк итте, уларҙың һорауҙарына яуап бирҙе, ижади осрашыу аҙағында иһә автограф таратты.
Апрель һуңында Мәскәүҙәге «Библио-Глобус» сауҙа йортонда танылған юмористың китабының исем туйы уҙғарыла.


text:
Бәҙри Мәмбәтҡоловтың тыуыуына 100 йыл тулыуға арналған тантаналар үтәсәк
Башҡортостандың Урал аръяғында киң билдәле тарихсы, крайҙы ѳйрәнеүсе Рамаҙан Үтәғоловтың 112-се Башҡорт кавалерия дивизияһы эскадронының легендар командиры, Сибай педагогия колледжына нигеҙ һалыусы һәм уның беренсе директоры Бәҙри Мөжәүир улы Мәмбәтҡоловтың тыуыуына 100 йыл тулыуға арналған «Мәмбәтҡолов йондоҙо» исемле китабы донъя күрҙе.
Хәтерегеҙгә төшөрәйек, Бәҙри Мәмбәтҡолов БАССР-ҙа беренсе булып СССР Мәғариф министрлығының юғары наградаһына — Ушинский миҙалына лайыҡ була. Бынан тыш, Мәмбәтҡолов — Ленин ордены, өс Ҡыҙыл Йондоҙ ордены кавалеры, РСФСР һәм БАССР-ҙың атҡаҙанған уҡытыусыһы, Сибай һәм Баймаҡ ҡалаларының почетлы гражданы, был ҡалаларҙағы урамдарға уның исеме бирелгән.
Быйыл яҙ Баймаҡ һәм Сибай ҡалаларында ошо ҡала муниципалитеттары һәм БР Мәҙәниәт министрлығы менән ойошторолған Бәҙри Мәмбәтҡоловтың тыуыуына 100 йыл тулыуға арналған тантаналы саралар үтәсәк. Рамаҙан Үтәғоловтың «Мәмбәтҡолов йондоҙо» китабын сығарыуҙа ҙур ярҙам күрһәткән Сибай ҡалаһы башҡорттары ҡоролтайы юбилейҙы байрам итеүгә әҙерләнә башлаған да инде.


text:
Рәсәй һәм донъя хәбәрҙәре
Америкала тимер юлдағы аварияла бер кеше һәләк булған, 108 кеше йәрәхәтләнгән. Ҡала яны поезы станцияға етер саҡта тиҙлеген кәметмәгән һәм рельстан сығып платформаға бәрелгән.
Ҡытайҙың Чжэцзян виләйәтендә ер ишелеү сәбәпле 5 кеше йәрәхәтләнгән. “Меги” дауылынан һуң яуған көслө ямғырҙар 400 мең кубометрҙа ер ишелеүгә килтергән. Ике ауыл ер аҫтында ҡалған.
НАТО һәм берләшкән Милләттәр Ойошмаһы МЧ17 рейсы буйынса осҡан самолет һәләкәтен тикшереү йомғаҡтарын хупланы. Кремль, үҙ сиратында, комиссия ҡарарын яҡынса тип атаны һәм «Алмаз-Антей» концерны мәғлүмәттәрен ҡулланып фажиғәне ентекләберәк тикшерергә саҡырҙы. Рәсәй сит ил эштәре министрлығы вәкиле Мария Захарова әйтеүенсә, Голландия прокуратураһы һығымтаһы ныҡ ҡына сәйәсиләштерелгән. Киев һәләкәт тураһында мәғлүмәтте иғлан итеүҙән ҡурҡа һәм рейсты Украинаның ПВО системалары күҙәтеүен танырға теләмәй. Украина ошондай юл менән яуаплылыҡтан ҡасырға ниәтләй.
Америкала президент дебаттарынан һуң Дональд Трам һынында тәмлекәстәр менән тултырылған уйынсыҡтарға һорау артҡан. Уларҙы демонстрациялар һәм ҡаршылыҡ акциялары ваҡытында ла ҡуллана башлағандар.


text:
Башҡорт Википедияһы ағзалары ирекмәндәрҙең коммерцияға ҡарамаған партнерлығын ойошторасаҡ
ӨФӨ, 2015 йыл, 6 август. /«Башинформ» мәғлүмәт агентлығы, Әлим Фәйезов/.
Башҡорт Википедияһы ағзалары ошо интернет-ресурс ирекмәндәренең коммерцияға ҡарамаған йәмәғәт ойошмаһын булдырырға ниәтләй. Үткән йыйылышта улар шундай ҡарар ҡабул итте.
Башҡорт Википедияһы ағзаһы Әлфиә Аҡбутина хәбәр итеүенсә, ултырышта апрель айында Өфөлә уҙғарылған Вики-Һабантуйға йомғаҡ яһалды, шулай уҡ ирекмәндәр хәрәкәтен әүҙем алып барыу һәм уларҙың эшмәкәрлегенең һөҙөмтәлелеген арттырыу буйынса яңы бурыстар билдәләнде.
«Вики-проекттар Башҡортостан хаҡында белемде популярлаштырыу, төбәктең ыңғай имиджын булдырыу өсөн ҙур әһәмиәткә эйә. Шуға күрә Башҡорт Википедияһы өсөн мәҡәләләр яҙыуға үҙ өлөшөн индерергә һәләтле кешеләрҙе йәлеп итеү мөһим», — тине Рөстәм Нурыев, йыйылыусылар алдында сығыш яһап. Ирекмәндәр Гүзәл Ситдиҡова, Зөфәр Сәлихов, Тимур Ғимранов, Денис Зианбетов Башҡорт Википедияһын артабан үҫтереү буйынса тәҡдимдәрен индерҙе. 2015-2016 йылдарҙың көҙгө-ҡышҡы осорона аныҡ саралар планын төҙөргә хәл ителде. Унда райондарҙа күсмә семинарҙар, оҫталыҡ кластары үткәреү, фәнни, белем биреү, мәҙәниәт һәм йәмәғәт ойошмалары менән тығыҙ бәйләнештә эшләү тураһында пункттар буласаҡ. Шулай уҡ ирекмәндәрҙең коммерцияға ҡарамаған ойошмаһын булдырыу тураһында фекер яңғыраны.


text:
Өфөләге “Хәмзә” мәсетен емерерзәрме?
Өфөнөң Сипайлово бистәһендәге мәһәбәт “Хәмзә” мәсетенә куркыныс янай. Уны һәм уның биләмәләрендәге сауза урындарын һүттерергә кушылган.
Әммә күп тә үтмәй, Сипайловолагы берзәнбер ошо мәсетте төзөткән Хәмзә хаҗи өстөндә болоттар куйыра башлай. Уны сауза үзәктәрен канунһыз төзөткән тип, уларзы һүтергә кушалар. Хатта был күрһәтмәгә буйһонмаган өсөн милиция бүлегенә лә илтеп ябалар. Улай гына ла түгел, хатта мәсет үзе лә канунһыз төзөлгән, уны ла һүтергә кәрәк буласак тип басым яһай башлайзар.
Өфөләге “Хәмзә” мәсете быйыл республикала беренсе булып яңы башлангыска ла нигез һалгайны. Мәсет ишегалдында айырым “Никах йорто” ла төзөлә башлагайны. Әммә арбитраж мәхкәмә был бинаны төзөтөүзе лә туктатырга әмер биргән.
Өфөлә генә түгел, ә республикалагы бернисә төбәктә мәсет төзөүселәргә зур күләмдә аксалар за бүлгән, төзөлөш кәрәк-ярактары менән дә булышлык иткән, янгында зыян күреүселәргә һәм башка мохтаждарга ярзам итеп тороусы хәзрәт бөгөнгө көндә басым астында. Мәхкәмә приставтары килеп уга был азнала ук сауза урындарын һүтергә мәхкәмә карарын калдырып киткән. Был карарзы үтәмәгән осракта 80 йәшлек хәзрәт тикшереү бүлегенә илтеп ябыу һәм мәхкәмә менән кисәтелгән.


text:
Фото:
Рөстәм Хәмитов Башҡортостан Президенты тип аталыуҙан баш тартырға йыйынмай
Фото:
— Эйе, ысынлап та, ҡайһы бер төбәктәрҙә бөгөн киң мәғлүмәт сараларында Президент вазифаһын икенсе төрлө атау тураһында һүҙ алып барыла, — тине ул кисә журналистар менән аралашҡанда, — Бер нисә республика башлығы был фекерҙа хуплап сығыш яһаны. Әммә мин төбәк менән ни бары бер ай етәкселек итәм. Был вазифаға тап Президент булараҡ тотондом, һәм үҙемдең халҡыма тоғролоҡ антын да мин, ҡулымды Башҡортостан Республикаһы Конституцияһына һалып, шулай уҡ Президент булараҡ бирҙем. Мин әйткән һүҙемде тота торған кеше, һәм шуға күрә минең тәжрибәле хеҙмәттәштәрем кеүек беҙҙең республикалағы юғары вазифалы кешенең исемен үҙгәртеү тураһында ҡарарҙы улай еңел генә ҡабул итә алмайым. Әгәр тейешле закон федераль кимәлдә ҡабул ителгән булһа, ул ваҡытта, әлбиттә, мин уға эйәрер инем. Әммә Башҡортостан башлығына нисек аталыу мәсьәләһендә барыһы ла минең һайлауымдан тора икән, был вазифа исеменә ҡабалан рәүештә үҙгәрештәр индермәҫ инем. Миңә был турала тәүҙә ентекле уйларға, БР Дәүләт Йыйылышы – Ҡоролтай депутаттары һәм республикалағы башҡа абруйлы кешеләр менән кәңәшләшергә кәрәк.


text:
Фото:
Башҡортостан бокссылары Рәсәй Спартакиадаһында йәштәр араһында көс һынай
Фото:
Санкт-Петербургта 1988-1991 йылғы йәштәр араһында бокс буйынса II йәйге Рәсәй Спартакиадаһы бара.
Башҡортостандың ике бокссыһы старт алыштарында отолоп та өлгөргән. Шулай итеп, Темур Худоян 64 килограмм ауырлыҡ категорияһында Хабаровск крайынан спортсы Михаил Никитиндан еңелгән– 2:9.
Ә бына Данис Латипов 91 килограмм ауырлыҡта ҙур ҡыйынлыҡ менән барған көрәштә Омскиҙан Иван Климовҡа отолған– 0:2.
Өфөлө Александр Балог турнирҙағы юлын төп сеткала башлай. Иң бәләкәй 48 кг ауырлыҡ категорияһында уға иң беренсе булып Силәбенән Анатолий Севостьянов ҡаршы сығасаҡ.


text:
Хеҙмәт һаҡлау мәсьәләләре буйынса граждандар ҡабул ителә
Иртәгә, 18 ноябрҙә, Рәсәй Президентының Волга буйы федераль округындағы тулы хоҡуҡлы вәкиленең БР буйынса төбәк йәмәғәтселекте ҡабул итеү бүлмәһендә хеҙмәт һаҡлау һәм хеҙмәт тураһындағы закондарҙы күҙәтеү буйынса граждандарҙы ҡабул итеү ойошторола. Ҡабул итеүҙе Башҡортостан Республикаһындағы Дәүләт хеҙмәт инспекцияһы етәксеһе урынбаҫары Владимир Гребенников үткәрә.
Ҡабул итеү 16 сәғәттә башлана. Йәмәғәт ҡабул итеү бүлмәһенең адресы: Өфө ҡалаһы, Цюрупа урамы, 100-сө йорт ("Үҙәк баҙар" транспорт туҡталышы). Белешмәләр һәм алдан яҙылыу өсөн телефондар: 251-64-39, 251-77-91.


text:
Башҡорт дәүләт академия драма театры ҡарамағындағы Балалар театр студияһы йәш таланттарҙы көтә
М.Ғафури исемендәге Башҡорт дәүләт академия драма театры ҡарамағында «Самрау» балалар театр студияһы эшләй башлай. Студияла 10-17 йәштәрҙәге балалар өсөн уҡыуҙар башҡорт һәм рус телдәрендә ойоштороласаҡ. Һайлап алыу туры 21 һәм 22 сентябрҙә 15.00-17.00 сәғәттәрҙә Өфө ҡалаһы, Зәки Вәлиди урамы, 34 адресы буйынса театр бинаһында үтә.
Театрҙың матбуғат хеҙмәтенән хәбәр итеүҙәренсә, дәрестәрҙә сәнғәт тарихы, художестволы үҙешмәкәрлектә барған процестар, ҡайһы бер жанрҙарҙың үҫеш тенденциялары менән танышыу, репертуар әҙерләү үҙенсәлектәрен тикшереү планлаштырыла. Балалар музей, күргәҙмә, концерт, спектаклдәргә йөрөйәсәк. Уҡытыу процесы актерлыҡ, телмәр һәм нәфис һүҙ оҫталығы, вокал, сәхнә оҫталығы, бейеү, баланы музыкаль йәһәттән үҫтереү һәм башҡа йүнәлештәр буйынса дәрестәрҙе үҙ эсенә ала.
Студияға балалар уҡыу йылы дауамында буш урындарға ҡабул ителәсәк.


text:
Фото:
Раил Сарбаев: Башҡортостан Сирия менән иҡтисади хеҙмәттәшлеккә асыҡ
Фото:
Хөкүмәт Премьер-министры етәкселегендә Башҡортостан Республикаһы рәсми делегацияһының Сирия Ғәрәп Республикаһына визиты тамамланды. Визит сиктәрендә Сирия Ғәрәп Республикаһындағы Рәсәй Федерацияһының Ғәҙәттән тыш һәм тулы хоҡуҡлы илсеһе Сергей Кирпиченко менән осрашыуҙар, Сирия Ғәрәп Республикаһы Хөкүмәте вице-премьеры Абдулла Дардари, Сирия дәүләт нефть Корпорацияһының генераль директоры Али Аббас, Сирия нефть компанияһының генераль директоры Омар Хамад менән һөйләшеүҙәр үтте.
Раил Сарбаев Абдулла Дардари менән әңгәмәлә Башҡортостандың интеллектуаль, технологик потенциалы беҙҙең республика территорияһында ла, Сирия Ғәрәп Республикаһы территорияһында ла берлектәге предприятиелар ойошторорға мөмкинлек биреүен билдәләне. Башҡортостан – инвестициялар өсөн уңайлы һәм ышаныслы төбәк. Был өлкәлә республика рейтингы дөйөм алғанда ил рейтингына ҡарағанда күпкә юғары. Бынан тыш, әңгәмәлә Сирия Ғәрәп Республикаһының вице-премьеры Сирия сәнәғәтен модернизациялауҙа Башҡортостан тәжрибәһен уңышлы ҡулланыу мөмкинлеген һыҙыҡ өҫтөнә алды. Бигерәк тә нефть эшкәртеү һәм энергетика өлкәһендә.
“Уралтехнострой” корпорацияһы Сирияға ла килеп еткән һәм унда үҙенең производствоһын ойошторған. Өфө компанияһы тәүге тендерҙа еңеп сыҡҡан һәм Сирия нефть компанияһы менән Сирия Ғәрәп Республикаһының төньяҡ провинцияларында Телл-Аддас ятҡылығын реконструкциялауға контракт төҙөгән. Башҡортостан Хөкүмәте делегацияһы визиты дауамында контракттың презентацияһы үтте. Сиратта – 130 миллион АҠШ доллары менән баһаланған икенсе тендер.
«Ҙур проекттарҙы ғәмәлгә ашырыуҙа яҡындан аралашыу – уңыштың яртыһы», — тип иҫәпләй инвестиция өлкәһе белгестәре.


text:
-
Выпуск от 01.05.2015
Выпуск №6 Стәрлебаш районы Мәҡсүт ауылынан фронтҡа алынған Хажғәле Дәүләтшин 1943-сө йылда хәбәрһеҙ юғала
-
Выпуск от 01.05.2015
Выпуск №5 Салауат районы Ахун ауылынан 21 йәшлек офицер Рәйес Абдрафиҡовтың һуңғы хаты Орёл ҡалаһынан яҙыла. Бик күп йылдар үткәс ата-әсәһенә Рәйес Абдрафиҡовтың "Ҡыҙыл йондоҙ" ордены тапшырыла
-
Выпуск от 01.05.2015
Выпуск №4 Зәйнулла Лоҡманов Ленинград өсөн алыштарҙың береһендә һәләк була.1941 йылдың 17 декабрендә уның ҡара ҡағыҙы килә.
-
Выпуск от 01.05.2015
Выпуск №3 Фёдоровка районы Динес ауылынан фронтҡа алынған Нурулла Йосопов 1943 йылдың ғинуар айында һәләк була
-
Выпуск от 01.05.2015
Выпуск №2 Ишембай районы Һайран ауылынан Рәхмәтуллиндар нәҫеленән һуғышҡа 3 кеше китә. Хәйбулла, Мөхәррәм, Таип. Бөтәһе ил именлеге өсөн һәләк була.
-
Выпуск от 01.05.2015
Выпуск №1 Ишембай районы Ишәй ауылынан бер туған Ғәлләмовтарҙан һуғышҡа 3 кеше алына. Ғәлләү, Сәләх, Фәттәх. Ғәлләмовтың хыялы тормошка аша, улы Ғаяз оҫта гармунсы була.


text:
Кардиологтар өсөн мәктәп-семинар
2 ноябрҙә Өфөлә Профсоюздар йортонда «Ишемия йөрәк сирле ауырыуҙарға махсус кардиологик ярҙам күрһәтеү. Хәҙерге заман стратегиялары» мәктәп-семинары үтәсәк. Унда баш врачтарҙың дауалау эше буйынса урынбаҫарҙары, врач-кардиологтар, терапевтар, дөйөм практика врачтары, шулай уҡ Башҡорт дәүләт медицина университеты кафедралары хеҙмәткәрҙәре, врач-интерндары, студенттары ҡатнашасаҡ.
Башҡортостан Республикаһы Һаулыҡ һаҡлау министрлығы матбуғат хеҙмәтенән хәбәр итеүҙәренсә, занятиеларҙы медицина фәндәре докторы, профессор, Рәсәй кардиология фәнни-производство комплексының (РКФПК) Мясников исемендәге кардиология ғилми-тикшеренеү институты бүлеге етәксеһе Сергей Терещенко һәм медицина фәндәре докторы, РКФПК хеҙмәткәре, Бөтә Рәсәй кардиологтар фәнни берләшмәһенең ашығыс кардиология секцияһы ғилми секретары Игорь Жиров (Мәскәү) алып барасаҡ.


text:
Фото:
Башҡортостанда бизнес-мөхитте яҡшыртыу буйынса эшмәкәрлек әүҙем үҫтереләсәк
Фото:
Башҡортостанда бизнес өсөн уңайлы шарттар булдырыу буйынса эшмәкәрлектең һөҙөмтәлелеген арттырырға ниәтләйҙәр. Республикала эшҡыуарҙар хоҡуҡтарын яҡлау механизмдары буйынса түңәрәк өҫтәлдә ҡатнашыусылар шундай һығымтаға килде. Сара 23 июлдә Өфөлә үтте. Унда Рәсәй Президенты янындағы Эшҡыуарҙар хоҡуҡтарын яҡлау буйынса вәкил Борис Титов ҡатнашты.
Башҡортостан Президенты Хакимиәте етәксеһе Владимир Балабанов билдәләүенсә, бөгөнгө көндә бизнеста проблемалар бихисап.
— Эшҡыуарҙар яҡлауға мохтаж, — тип һыҙыҡ өҫтөнә алды ул. – Республикала һуңғы ваҡытта быға ҙур иғтибар бүленә. Атап әйткәндә, беҙҙә эшҡыуарҙар хоҡуҡтары буйынса вәкил институты булдырылды. Бынан тыш, ҡануниәт буйынса бығаса булмаған ҡарар ҡабул ителде – милек һәм килемгә һалымдар буйынса ун йылға тиклем ташламалар булдырыла. Инвестиция проекттарын оҙатыу буйынса үҫеш корпорацияһы булдырылды, ул уңышлы ғына эшләп килә. Шул уҡ ваҡытта административ кәртәләр менән эштәр яйлы түгел, сөнки бығаса беҙҙә инструменттар булманы. Әммә хәҙер улар барлыҡҡа килә башланы. Быларҙың барыһы ла яҡшы һөҙөмтә бирә. Беҙҙә төп капиталға инвестициялар күләме 185 миллиард һум тәшкил итә, планда – 230 миллиард, — тине Президент Хакимиәте башлығы.
Борис Титов фекеренсә, бизнесһыҙ иҡтисад та булмаясаҡ.
— Бөгөн беҙ был хаҡта Башҡортостан Президенты менән ентекле һөйләштек. Күпселек йәһәттән бизнес проблемаларына ҡараштарыбыҙ тап килә, — тине омбудсмен. – Етди мәсьәләләрҙе хәл итергә кәрәк. Беҙгә инвесторҙарҙы йәлеп итеү ауыр. Унан да бигерәк, уларҙы тотоп ҡалыу ауырлаша башланы. Күптәрҙе бизнестың яҡланған булмауы, шулай уҡ юғары сығымдар, һалымдар һәм административ рента ҡурҡыта. Уртаҡ тырышлыҡтар менән хәлде яйға һала алырбыҙ, тип уйлайым.
Борис Титов бизнес-мөхитте яҡшыртыу өсөн тейешле шарттар булдырыу кәрәклеген һыҙыҡ өҫтөнә алды.
— Власть был мәсьәләгә ҙур иғтибар бүлгән осраҡта ғына хәл яҡшырасаҡ, — тине ул. – Республикала был мәсьәләне власть үҙ контролендә тота. Федераль кимәлдә эшҡыуарҙар хоҡуҡтарын яҡлау буйынса вәкил институтын булдырыу алдынан уның беренсе булып Башҡортостанда булдырылыуы ошо хаҡта һөйләй.


text:
Истанбулда Төрки телле илдәр һәм төбәктәр медиа-платформаһының Координация советы ултырышы үтте
Көн элгәре Истанбулда Төрки телле илдәр һәм төбәктәр медиа-платформаһының Координация советы ултырышы үтте. Унда Төркиә, Әзербайжан, Ҡырғыҙстан, Молдова составындағы Гагаузия Автономиялы Республикаһы, Украина составындағы Ҡырым Автономиялы Республикаһы һәм башҡа төбәктәрҙән киң мәғлүмәт саралары һәм хөкүмәт ҡарамағында булмаған ойошмалар вәкилдәре ҡатнашты. Рәсәй исеменән Ҡарасәй-Черкес һәм Башҡортостан журналистары, шул иҫәптән «Башинформ» мәғлүмәт агентлығының баш мөхәррире урынбаҫары Алик Шакиров сығыш яһаны.
Беренсе һәм икенсе төрки телле илдәр медиа-форумдарында (улар 2010 йылдың декабрендә Анкарала һәм 2011 йылдың октябрендә Баҡыла үтте) төрки телле илдәрҙең киң мәғлүмәт саралары профессионалдарының бындай берләшмәһе төрки донъяһында барған ваҡиғалар тураһында хәбәрҙар булыу, тәжрибә һәм фекерҙәр менән уртаҡлашыу, аралашыу өсөн кәрәк булыуы тураһында һөйләшеп килешелгәйне, тип билдәләне Төрки телле илдәр һәм төбәктәр медиа-платформаһының генераль секретары Морат Каракая. Шул уҡ ваҡытта был йәмәғәт ойошмаһында тулы хоҡуҡлы вәкил сифатында төрки телле илдәрҙән булмаған, әммә был илдәрҙә төрки телле төбәктәр, диаспоралар, берләшмәләр һәм киң мәғлүмәт саралары исеменән сығыш яһаған журналистарҙың да булырға тейешлеге һыҙыҡ өҫтөнә алынды. Ошо маҡсатта Баҡыла үткән икенсе медиа-форумда төрки телле илдәрҙең генә түгел, ә төрлө илдәр составында төрки телле төбәктәр, территориялар, диаспораларҙың журналистарын һәм киң мәғлүмәт сараларын берләштергән Медиа-платформа булдырылды. Шул ваҡытта уҡ икенсе медиа-форумға Рәсәй Федерацияһының төрки телле төбәктәре – Башҡортостан, Татарстан, Саха-Якутия, Тыва, Хакасия, Ҡабарҙы-Балҡар, Ҡарасәй-Черкес вәкилдәре, шулай уҡ Гагаузия (Мордова), Ҡырым-татар мәғлүмәт агентлығы (Украина), Төньяҡ Кипр, Косово, Македония, Төнбяҡ Тракия (Греция) журналистары саҡырылды. Баҡы форумында йәмғеһе 300-гә яҡын делегат һәм ҡунаҡ ҡатнашты. Сарала шулай уҡ Башҡортостан Республикаһы Президенты Рөстәм Хәмитовтың сәләмләү хаты уҡып ишеттерелде.
Кисә Истанбулда Медиа-платформаның Координация советы ултырышында һүҙ, атап әйткәндә, Төрки телле илдәр һәм төбәктәр медиа-платформаһының өсөнсө ултырышына әҙерлек тураһында барҙы. Морат Каракая хәбәр итеүенсә, Медиа-платформаның генераль дирекцияһы Баҡылағы осрашыуҙан һуң ойоштороу йәһәтенән күп эштәр башҡарған. Атап әйткәндә, интернетта Медиа-платформа порталы булдырылған. Уның презентацияһын Медиа-платформаның өсөнсө ултырышында үткәреү планлаштырыла.
Медиа-платформа ултырышын үткәреү урынына килгәндә, уны ағымдағы йылдың ноябрендә Ҡырғыҙстандың баш ҡалаһы Бишкәктә уҙғарырға ҡарар ителде. Ҡырғыҙстан Республикаһы Мәҙәниәт, мәғлүмәт һәм туризм министрлығының Мәғлүмәт сәйәсәте идаралығы начальнигы Ҡәҙербәк Әбдрәев хәбәр итеүенсә, Медиа-платформаның өсөнсө ултырышына әҙерлек әүҙем бара, ойоштороу һәм башҡа мәсьәләләр хәл ителә.
Истанбулда Координация советы ултырышында ҡатнашыусылар Медиа-платформаның Бишкәктә үтәсәк өсөнсө форумының көн тәртибен, шулай уҡ Төрки телле илдәр һәм төбәктәр медиа-платформаһы Уставын раҫланы.


text:
Фото:
Республикала ауыл хужалығы йәрминкәләре асылды
Фото:
Үткән ял көндәрендә Стәрлетамаҡта бал йәрминкәләре үтте. Башҡортостандың байтаҡ райондарының умартасылары Ҡала мәҙәниәт һарайы алдында үҙенең продукцияһын тәҡдим итте.
Артабан Стәрлетамаҡта ошо уҡ урында һәр шәмбе һайын ауыл хужалығы йәрминкәләре үтәсәк.
18 сентябрҙә Ҡала мәҙәниәт һарайы алдындағы майҙан — Стәрлебаш районы вәкилдәренә, 25 сентябрҙә – Әлшәй районы, 2 октябрҙә Ауырғазы һәм Ғафури райондары вәкилдәренә биреләсәк. Стәрлетамаҡ районы тауар етештереүселәре иһә үҙҙәренең продукцияһын 9 октябрҙә йәрминкәгә сығарасаҡ.
“Башинформ” агентлығына Өфө ҡала хакимиәтенең Ҡулланыусылар баҙары идаралығынан хәбәр итеүҙәренсә, Башҡортостандың баш ҡалаһында йәрминкәләр 19 майҙанда үтәсәк. Йәрминкәләрҙә күрше төбәктәр вәкилдәренең дә ҡатнашыуы көтөлә, күршеләр беҙгә картуф, һуған һәм кишер алып килергә тейеш.


text:
Өфө нефть эшкәртеү заводы һаҡлау ҡоролмалары конкурсында еңде
Башҡортостан Республикаһындағы Ғәҙәттән тыш хәлдәр министрлығының баш идаралығы үткәргән 150-600 кеше һыйҙырышлы граждандар оборонаһы ҡоролмаларын файҙаланыу һәм тейешле тәртиптә тотоуға бәйле смотр-конкурсында “Өфө нефть эшкәртеү заводы” асыҡ акционерҙар йәмғиәте беренсе урын яуланы.
Конкурс ике этапта үтте: республика район һәм ҡалаларында комиссия һаҡлау ҡоролмаларын тикшерҙе, артабан БР буйынса Рәсәйҙең Ғәҙәттән тыш хәлдәр министрлығы дәүләт учреждениеһы төбәктәге иң яҡшы нығытмаларҙы билдәләне. Төрлө билдәләр буйынса ҡоролмаларҙың әҙерлеге, шул иҫәптән һаҡлау ҡоролмаларының герметиклығы, инженер-техник хеҙмәтләндереүҙең сифаты һәм башҡалар баһаланды.
“Башнефть” акционерҙар нефть компанияһы матбуғат хеҙмәте мәғлүмәте буйынса, конкурста ике меңгә яҡын объект ҡатнашҡан.


text:
Баш ҡалала Ағиҙел аша яңы күпер төҙөләсәк
Яҡын арала Өфөнөң төньяҡ өлөшөндә Ағиҙел йылғаһы аша яңы күпер төҙөлә башлаясаҡ. Ҡала хакимиәте башлығы Ирек Ялалов ошондай тәҡдим индергән һәм уны Өфө ҡала Советы депутаттары хуплаған.
Сити-менеджер әйтеүенсә, ҡала үҫеше планындағы транспорт схемаһы менән Ҡариҙел һәм Ағиҙел йылғалары аша 10 күпер төҙөү ҡаралған. Был йүнәлештә республика етәкселеге лә ярҙам вәғәҙә иткән. Әммә урындағы властар хәл-ваҡиғаларға реаль ҡарарға тырыша һәм бөтә күперҙе лә бер юлы төҙөү өсөн аҡса табып булмауын яҡшы аңлай. Сөнки уларҙың һәр береһе кәм тигәндә ете миллиард һумға төшәсәк.
Шуға күрә алдағы йылдарҙа иң мөһим ике-өс күпергә иғтибар йүнәлтергә ҡарар ителгән. Уларҙың береһе төҙөләсәк урын раҫланған да инде. Был Затон биҫтәһенә Ағиҙел аша һалынасаҡ күпер. Быйыл уны төҙөүгә әҙерлек эштәре башланасаҡ.
Хәҙер Өфө властарына тағы ике күперҙе ҡайҙа төҙөү мәсьәләһен хәл итергә кәрәк. Ирек Ялалов фекеренсә, уларҙың береһен Черниковка биҫтәһендә төҙөү урынлы, сөнки унан әлеге ваҡытта Ағиҙел аша федераль һәм төбәк әһәмиәтендә трассаларға сығыу мөмкинлеге юҡ – Октябрь проспектынан йәки Салауат Юлаев проспектынан бөтә ҡала аша үтеп, башҡа күперҙәр аша йөрөргә тура килә.
Ирек Ялалов Черниковка халҡы өсөн Өфө дәүләт нефть техник университеты менән «Биатлон» спорткомплексынан алыҫ түгел ерҙә, Интернациональ урамы башланған ерҙә күпер эшләргә тәҡдим итте. Әйткәндәй, транспорт схемаһында был урында күпер төҙөү элек тә ҡаралған булған.


text:
Рөстәм Хәмитов Рәсәйҙең төҙөлөш һәм торлаҡ-коммуналь хужалыҡ министры Михаил Мень менән осрашты Фото: Олег Яровиков
Рөстәм Хәмитов Рәсәйҙең төҙөлөш һәм торлаҡ-коммуналь хужалыҡ министры Михаил Мень менән осрашты
Рөстәм Хәмитов Рәсәйҙең төҙөлөш һәм торлаҡ-коммуналь хужалыҡ министры Михаил Мень менән осрашты Фото: Олег Яровиков
ӨФӨ, 2015 йыл, 18 декабрь. /«Башинформ» мәғлүмәт агентлығы, Александр Смирнов/.
18 декабрҙә Республика йортонда Башҡортостан Башлығы Рөстәм Хәмитов Рәсәйҙең төҙөлөш һәм торлаҡ-коммуналь хужалыҡ министры Михаил Мень менән осрашты. Төбәктең төҙөлөш комплексы эшенең һөҙөмтәләре, торлаҡ-коммуналь хужалыҡ системаһын реформалау һәм камиллаштырыу мәсьәләләре тикшерелде.
– Беҙ торлаҡ-коммуналь хужалыҡ һәм төҙөлөш өлкәһендә яҡшы эшләйбеҙ. Торлаҡ буйынса һандар һәйбәт. Быйыл 2,6 миллион квадрат метрҙы тапшырабыҙ. Бер нисә йыл ошо кимәлде һаҡлап киләбеҙ, – тине Рөстәм Хәмитов. – Сәнәғәт төҙөлөшө лә шул кимәлдә. Инвестициялар буйынса 105 процент буласаҡ, был уҙған йылға ҡарата 5 процентҡа күберәк.
Республика Башлығы һүҙҙәренсә, Башҡортостанда кешеләрҙе авария хәлендәге торлаҡтан күсереү, торлаҡ-коммуналь хужалыҡты яңыртыу, капиталь ремонт үткәреү буйынса программаларҙы тормошҡа ашырыу дауам итә.
– Торлаҡ төҙөү буйынса һандар шатландыра. Афарин! Былтыр илдә рекорд ҡуйҙыҡ. Быйыл шундай һөҙөмтәгә ирешеп булмаҫ, әммә планды үтәргә кәрәк. Яҡынса 70-75 миллион квадрат метр торлаҡ алырбыҙ, тип ышанабыҙ, – тип билдәләне Михаил Мень. – Иң мөһиме, темп кәмемәй. Ҡала буйлап йөрөп сыҡтым. Төрлө формалар менән ипотека йәлеп ителеүе, төҙөүселәрҙең баҙарға яраҡлашыуы хаҡында һөйләнеләр. Был бик мөһим. Һеҙгә ярҙам итергә әҙербеҙ.
Министр Рөстәм Хәмитовҡа «Торлаҡ-коммуналь хужалыҡ үҙгәрә» Бөтә Рәсәй форумын ойоштороуҙа ярҙам күрһәткәне өсөн рәхмәт белдерҙе.
– Бөгөн ике йыл эсендә министрлыҡ тарафынан торлаҡ-коммуналь хужалыҡ системаһына индерелгән яңылыҡтар хаҡында һүҙ алып барырға кәрәк. Беҙ башҡа бер нимәне лә үҙгәртергә йыйынмайбыҙ, – тип һыҙыҡ өҫтөнә алды Михаил Мень. – Сараны ойошторғанығыҙ өсөн тағы ла бер тапҡыр рәхмәт белдерәм.


text:
Фото:
Оборонпром башлығы Өфө моторҙар эшләү берекмәһенең яңы махсус участкалары менән танышты [видео]
Фото:
Өфөгә эш визиты менән килгән «Оборонпром» корпорацияһының генераль директоры Андрей Реус 24 ғинуарҙа «Өфө моторҙар эшләү производство берекмәһе» асыҡ акционерҙар йәмғиәтендә булды. Ул МС-21 граждандар самолеты өсөн ПД-14 двигателе деталдәрен һәм быуындарын етештереүҙә махсуслашҡан яңы участкалар менән танышты.
Андрей Реустың әйтеүенсә, Өфө моторҙар эшләү берекмәһе Рәсәй фронт авиацияһы өсөн двигателдәр эшләү дивизионының баш предприятиеһы иҫәпләнә. Ә ПД-14 двигателе өсөн деталдәр һәм быуындар етештереү граждандар самолеттары серияһының өҫтөнлөклө проекттары иҫәбенә инә.
— Өфө ПД-14 двигателен етештереү буйынса төп эштәрҙе башҡара. Беҙ әле ошо двигателгә бәйле эштәр өсөн тәғәйенләнгән участкаларҙан үттек. Был — холдингылағы беренсе һанлы проект, ул күп осраҡта фронт авиацияһы өсөн двигателдәр эшләү мөмкинлеген дә билдәләй, — тине сәнәғәт холдингы башлығы. – Бөтә мәсьәләләр комплексы ла иғтибарҙы талап итә. Шуға күрә беҙ холдинг составына ингән предприятиелар буйлап йөрөп сығыуҙан башланыҡ.
Андрей Реус коллегалары оҙатыуында былтыр август айында сафҡа индерелгән яңы ҡоролманың — флуоресцентлы пенетрант контроль линияһының эше менән танышты. Канаданың «Пратт энд Уитни» компанияһы менән килешеү буйынса Өфө моторҙар эшләү берекмәһе менән граждандар самолеттарының PW-300 двигателе өсөн етештерелгән продукцияһы тап ошо технология буйынса тикшерелә. МС-21 граждандар самолеты өсөн перспективалы ПД-21 двигателенең деталдәре лә флуоресцентлы пенетрант контроль үтәсәк.
Контроллек итеүҙең яңы алымдары бюроһы начальнигы Игорь Кривалевтың аңлатыуынса, «деталдәр махсус ҡулайламаға тағыла һәм таҙартыу өсөн дистанцион пульт ярҙамында һелтеле камераға батырыла. Деталдәрҙә күҙгә күренмәгән дефекттар булған хәлдә лә, уларҙың эсенә тулған микроскопик бысраҡ йыуылып сығасаҡ. Артабан икенсе камерала һыу менән йыуыу операцияһы башҡарыла, бынан һуң улар киптерелә. Иң аҙаҡтан деталдәр ультрафиолет яҡтылыҡ ярҙамында тикшерелә, уның нурҙары аҫтында дефект йәшел төҫ ала. Был чех производствоһы линияһы юғары һөҙөмтәле эшмәкәрлек коэффициентына эйә һәм деталдәрҙе эшкәртеүҙә юғары сифатҡа өлгәшеү мөмкинлеге бирә».
Өфө моторҙар эшләү берекмәһендә етештерелгән бөтә төр авиадвигателдәр өсөн роторҙар, турбиналар һәм компрессорҙар йыйыу участкаһында ҡунаҡтарға яңы технологиялар ҡулланып изделиелар етештереү һәм йыйыуҙың тулы производство циклын күрһәттеләр.
Завод буйлап экскурсиянан һуң Андрей Реус Рәсәй Машиналар эшләүселәр союзының Башҡортостан төбәк бүлексәһе Төбәк советының ултырышында ҡатнашты.


text:
Ямашев Хөсәйен Минһажетдин улы
Хөсәйен Минһажетдин улы Ямашев — революцион хәрәҡәте эшмәкәре, публицист.
Тормош юлы[үҙгәртергә | вики-тексты үҙгәртергә]
Хөсәйен Минһажетдин улы Ҡазанда тыуған. Татар телендә сәйәси эстәлекле листовкалар, брошюралар яҙыу һәм тәржемә итеп таратыуға ҙур өлөш кертә. РСДРП-ның Урал һәм Өфө комитеттәре мәтди ярҙамы менән 1907 йылда Ырымбур ҡалаһында татарса беренсе легаль революцион гәзитен нәшер итә. Гәзиттең баш мөхәррире хатыны Хәдисә Ямашева (татар. Xädiçä Yamaşeva). Гәзитте сығарыу тыйылғас, 1907 йылдың Һабанай айында Ҡазанға ҡайта. Унда революцион һәм публицистик эшмәкәрлеге дауам итә.
Хәтер[үҙгәртергә | вики-тексты үҙгәртергә]
1971 йылда Татарстанда Х. Ямашев исемендәге журналист премияһы булдырылған.


text:
Санкциялар ил үҫешенә стимул булып тора ала – Башҡортостан Президенты
«Башинформ» агентлығынан Башҡортостан юлдаш телевидениеһы каналында эфирға сыҡҡан, матбуғат конференцияһы барышында Башҡортостан Президенты, Украиналағы хәл сәбәпле Рәсәй Федерацияһына ҡарата Евросоюз һәм АҠШ ҡабул итергә планлаштырған санкциялар ил иҡтисады үҫешенә ыңғай тәьҫир итеүе ихтимал, тип фекерен белдерҙе. Республикаға тыйыу сараларының локаль тәьҫире тураһында һорауҙы «Республика Башкортостан» гәзите хәбәрсеһе Вячеслав Завьялов бирҙе.
— Санкциялар – ул сәйәси мөнәсәбәттәрҙе яйға һалыуҙа, ҡатмарлы сәйәси осорҙарҙы хәл итеүҙә файҙаланырлыҡ алым түгел, — тип яуапланы Рөстәм Хәмитов. — Ул ике яғы ла үткер ҡорал, әгәр санкциялар индерелһә беҙҙең илдән тыш башҡалар ҙа зыян күрәсәктәр. Рәсәй донъя иҡтисадына интеграцияланған, бөтә сауҙа мөнәсәбәттәренең тулы хоҡуҡлы ҡатнашыусыһы булып тора. Иҡтисади яҡтан Рәсәйгә ҡаршы теләһе ниндәй сикләү Европала ла, АҠШ-ла ла негатив эҙемтәләргә килтерәсәк. Бынан сығып, санкциялар индереү буйынса хәлдең үҫеше бөгөн бик хәрәкәтсән булып тормағанын күрәм. Эйе, әйтәләр, янайҙар. Бөгөн Обама яңы санкциялар пакеты тураһында һөйләне. Икенсе яҡтан, әгәр юғары технологик ҡорамалдар йәки беҙҙең сеймалды, материалдарҙы һатыуҙа сикләүҙәр өлөшөндә нимәлер үҙгәрһә – ер шары ҙур, илдәр күп. Берәүҙәр алмаһа, икенселәр аласаҡ. Европанан тыш, Көнсығыш һәм башҡа уҙаҡташтар бар, улар бик тә тыныс эшләй һәм беҙҙең менән эшләүҙе дауам итәсәк.
Икенсе. Беҙ, бер һүҙһеҙ, республикабыҙ сәнәғәтенә ҡарата санкциялар нимә янаясағын ҡараныҡ. Нефть-химияһы һәм нефть эшкәртеү, тауар етештереү ҡарашынан, күпселек осраҡта – был тармаҡтар үҙебеҙҙең Рәсәй реагенттарында, ҡорамалдарында эшләй һәм сит илгә сығарыуҙан тормай.
Машиналар эшләү – унда хәл насарыраҡ. Сөнки бер нисә завод яуаплы деталдәр һәм узелдар етештереү өсөн уникаль ҡорамалдарҙы файҙалана. Әммә шул уҡ ваҡытта станок эшләү заводтары бар, улар бөгөн яҡшы продукция сығара, бәлки, иң юғары кимәл булмаһа ла, әммә етерлек кимәлдә алмаштыра алырлыҡты.
Медицина ҡорамалдары алыу. Бөгөн был өлөштә диверсификация башланды. Бер төркөм Рәсәй предприятиелары медицина үҙәктәре өсөн етерлек лайыҡлы аппараттар һәм ҡорамалдар тәҡдим итә. Моғайын, бөгөн эмиссия томографтарына тура алмаш юҡтыр, уларҙы сит илдән күпләп ала инек, әммә предприятиелар быға оҡшашты етештерә алыр тип ышанам. Бынан тыш, иҡтисад – бөкө тығып унан бер нимә лә сыға алмаҫлыҡ герметик һауыт түгел. Беҙҙең менән хеҙмәттәшлек итергә теләүсе бөр төркөм илдәр бар, ҡорамалдарҙы өсөнсө, дүртенсе илдәр аша ла алып була. Шуға күрә санкциялар – сәйәси проблемаларҙы хәл итергә маташыуҙарҙа иң уйһыҙ юл. Килешергә, бер-береңде ишетергә һәм тыңларға кәрәк. Һөйләшеү һәм фекер алышыу зарур, илебеҙҙе бер яҡлы ғына ғәйепләү булмаҫҡа тейеш.
Санкциялар – ул Рәсәй Федерацияһы үҫеше өсөн бәлки стимул да. Һәм, моғайын, шулай булыр ҙа. Советтар Союзы тимер ҡорған төшкән саҡта ла үҙ үҫешенең иң юғары темптарын күрһәтте. Бәлки, беҙ бөтә нәмәлә лә уңышлы булманыҡ, әммә шул уҡ ваҡытта атом энергетикаһы, космос, иң юғары кимәлдәге ҡоралланыу, технологиялар һәм бөгөн булмаған күп нәмәләр булды. Был юҫыҡта санкциялар сәнғәт үҫешенең һәм производствоһының стимуляторы, катализаторы ролен уйнауы ихтимал. Ҡайһы бер производствола эшләүселәр әйтә: әгәр санкциялар булмаһа, уларҙы уйлап табырға кәрәк. Башҡа тармаҡтарҙа миһырбанлыҡ та, тотҡарлыҡ та, даими рәүештә импортҡа иҫәп тотоу. Йәшәрбеҙ – күрербеҙ. Сәнәғәт производствоһы ҡарашынан әле барған хәлгә бөтөнләй тыныс ҡарайым.
Әгәр иҫәп карталарының йөрөүө менән бәйле банктар өлкәһендә мәсьәләләр булһа, ниндәйҙер кимәлдә ауырлыҡтар килеп тыуыуы ихтимал. Әммә был беҙҙең бөтә нәмәләлә теҙгендә барырға һәм шунда уҡ баш бирергә кәрәклеген аңлатмай. Әлбиттә, юҡ. Ахыр сиктә ниндәйҙер ваҡыт түҙеп торорға ла була. Бөгөн ил үҫеше, уның киләсәге ҡыл өҫтөндә икәнленген кешеләргә аңлатырға, һөйләргә кәрәк. Ҡайһы бер осраҡтарҙы мобилизациялау кәрәк буласаҡ.
Республикабыҙ нефть-химияһына була күп профилле. Ул беҙҙе яҡлай – яғыулыҡтар, майҙар, сәнәғәтебеҙ менән сығарылған күп нәмәләре илгә генә түгел, ә донъяға ла кәрәк, тимәк был ҡараштан барыһы ла яҡшы буласаҡ.


text:
Өфөлә 16 һәм 17 февралдә ит йәрминкәләре үтә
Алдағы ял көндәрендә, 16 һәм 17 февралдә, Өфөлә 2013 йылдың тәүге ит йәрминкәләре үтә. БР Ауыл хужалығы министрлығының матбуғат хеҙмәтенән хәбәр итеүҙәренсә, бындай ҡарар баш ҡала халҡы үтенесе буйынса республика етәкселеге менән ҡабул ителгән. Был маҡсаттарға Өфө властары ҡаланың барлыҡ райондарында махсус майҙансыҡтар бүлгән.
Шулай итеп, Өфөнөң Дим районында ауыл хужалығы продукцияһы Правда урамындағы юл участкаһында (Таллин урамынан алып М.Йәлил урамына тиклем) һатыласаҡ. Калинин районында йәрминкә — «Ауыл хужалығы йәрминкәһе» сауҙа комплексы янындағы майҙанда, Киров районында – элекке «Аврора» кинотеатры бинаһы алдындағы майҙанда, Ленин районында — «Пушкинский» сауҙа-сервис комплексы алдында, Октябрь районында — «Башҡортостан» сауҙа үҙәге алдында, Орджоникидзе районында — «Меркурий» сауҙа үҙәге алдында, Совет районында Йәштәр һарайы алдындағы майҙанда үтәсәк.
Ойоштороусылар һүҙҙәренсә, өфөлөләр өсөн йәрминкәләрҙә иттән тыш башҡа ауыл хужалығы продукцияһы, шул иҫәптән һөт аҙыҡтары, картуф, йәшелсә, бал, он, ярма һәм кондитер изделиелары һатыласаҡ.


text:
Республика рестораторҙарын урындағы фермерҙар етештергән продукцияның сифаты ҡәнәғәтләндермәй Фото: Олег Яровиков
Республика рестораторҙарын урындағы фермерҙар етештергән продукцияның сифаты ҡәнәғәтләндермәй
Республика рестораторҙарын урындағы фермерҙар етештергән продукцияның сифаты ҡәнәғәтләндермәй Фото: Олег Яровиков
ӨФӨ, 2015 йыл, 22 июль. /«Башинформ» мәғлүмәт агентлығы, Артур Басиров/.
Башҡортостанда урындағы етештереүселәрҙең продукцияһы ресторандарҙа күренмәй тиерлек. Был хаҡта республика фермерҙары өсөн ойошторолған конференцияла төбәктең Рестораторҙар һәм отельерҙар ассоциацияһы рәйесе Павел Емельянов белдерҙе.
Уның һүҙҙәренсә, фермерҙар тауарҙары үтемле булһын өсөн тырышлыҡ һалмай. Урындағы фермерҙарҙың продукцияһы ҙур проблемалар тыуҙыра, уларҙың төргәктәре зауыҡһыҙ, етештереүселәр был хаҡта уйламай. «Беҙ аҙыҡ-түлектең 80 процентын Рәсәйҙең башҡа төбәктәрендәге етештереүселәрҙән һатып алабыҙ. Хәҙер ресторандар һәм отелдәр урындағы етештереүселәр менән эшләмәй, тип әйтә алам. Мәсьәләне хәл итеү юлы — аралашыу. Беҙ фермалар менән туранан-тура эшләргә һәм эшкәртеүсе цехтар асырға әҙер. Беҙ аралашыу өсөн асыҡ», — тине Павел Емельянов.
Башҡортостан сауҙа ассоциацияһы урындағы етештереүселәр һәм рестораторҙар өсөн аралашыу майҙансығы булып тора, ул ике яҡтың да баҙарҙы үҫтереүгә көс һалыуҙарын берләштерергә һәләтле, тип билдәләне Республиканың Сауҙа һәм ҡулланыусылар хоҡуҡтарын яҡлау буйынса дәүләт комитеты етәксеһе Рөстәм Камалетдинов. «Эксперттарҙың мәғлүмәттәре буйынса, 2025 йылға ресторан баҙары 7-8 процентҡа үҫәсәк, һәм уның менән эшләй башлаусылар ҙа бергә үҫешәсәк».


text:
Башҡортостанда «Милли тикшереү университеты» булырга мөмкин
Конкурста илдең бөтә төбәктәренән 136 ғариза ҡабул ителгән. Баһалама ағзалары бөгөнгә йөҙҙән ашыу уҡыу йортоноң мөмкинлектәрен ҡарай. Һәр документҡа айырым билдә ҡуйылып, сентябрь аҙағында иң яҡшы утыҙ университет иғлан ителәсәк.
Милли тикшереү университеттары исемен алған юғары уҡыу йорттары махсус программа буйынса финанслана. Был маҡсатта уларға миллиард һигеҙ йөҙ миллион һум күләмендәге дотация ҡарала. Грант алған осраҡта Башҡорт Дәүләт Университеты наннотехнологияларға ҡоролған эшмәкәрлекте яйға һалырға ниәтләй.


text:
Башҡортостанда дөйөм Рәсәй торлағының 2,5 проценты тапшырылды
Росстат мәғлүмәттәренә ҡарағанда, быйыл беренсе кварталда
Рәсәйҙә 10,4 миллион квадрат метр дөйөм майҙан менән 114,4
мең фатир файҙаланыуға тапшырылған.
Рәсәй Федерацияһы субъекттары араһында торлаҡ
төҙөлөшөнөң иң ҙур күләмдәре Мәскәү өлкәһендә — Рәсәй
буйынса файҙаланыуға тапшырылған дөйөм торлаҡ майҙанының
12,4 проценты, Мәскәүҙә — 6,9 процент, Краснодар крайында -
6,4 процент, Татарстан Республикаһында — 6,3 процент, Санкт-
Петербургта — 4,5 процент, Ростов өлкәһендә — 3,4 процент,
Нижегородка өлкәһендә — 3,3 процент.
Башҡортостан, дөйөм Рәсәй торлағының 2,5 процентын
тапшырып, иң күп торлаҡ "квадраттары" сафҡа индерелгән тәүге
ун төбәк иҫәбенә инде.


text:
Республикала иҡтисади енәйәттәр арта
“Өфөкредит” финанс пирамидаһынан зыян күреүселәргә аҡсалары кире ҡайтарылырға тейеш.
Рим Ҡәйүмов билдәләүенсә, тикшереү зыян күреүселәр һаны күп булыу арҡаһында тотҡарлана. Шулай ҙа әле кредит кооперативының етәкселәре асыҡланған. Зыян күреүселәр исемлегендә 4 меңдән ашыу кеше. Журналистар менән әңгәмә барышында Рим Ҡәйүмов иҡтисади енәйәттәргә ҡаршы көрәш идаралығының уҙған йылдағы эшмәкәрлек һөҙөмтәләренә лә туҡталды. Былтыр республикала барлығы ете мең ярым самаһы иҡтисади хоҡуҡ боҙоу теркәлгән. Был 2006-сы йыл менән сағыштырғанда уртаса 6 процент ярымға күберәк. Шулай ҙа енәйәттәрҙе асыҡлау, закон боҙоусыларҙы яуапҡа тарттырыу күрһәткестәре лә яҡшырған. Уҙған йылда төрлө мәхкәмәләргә 5 меңдән ашыу иҡтисади енәйәт эше ебәрелгән, ике меңгә яҡын закон боҙоусы яуапҡа тарттырылған.


text:
Иҫәп алыу Рәсәйҙә ғаиләләр һанын асыҡлаясаҡ
— Демографтар башҡарасаҡ мәғлүмәттәр алыуҙың өс төп сығанағы бар, — тине М.В. Ломоносов исемендәге Мәскәү дәүләт университеты иҡтисад факультетының Ил халҡы проблемаларын өйрәнеү үҙәге етәксеһе Валерий Елизаров журналистар менән осрашыуҙа. Уларҙың иң мөһиме — халыҡ иҫәбен алыу. Икенсе сығанаҡ – ағымдағы демографик иҫәп алыу. Шул уҡ халыҡ иҫәбен алыу һөҙөмтәләренә нигеҙләнеп, иҫәп алыу араһындағы осорҙа демографтар һәр демографик ваҡиғаны – бала тыуыу, үлеү, никахҡа инеүҙе теркәү формаһында даими кәрәкле мәғлүмәт ала бара. Демографик мәғлүмәттәр алыуҙың өсөнсө сығанағы булып һайланма демографик тикшереүҙәр үткәреү тора – улар Рәсәй халҡын һүрәтләүсе төрлө мәсьәләләргә арналыуы мөмкин.
Халыҡ иҫәбен алыу биттәрендә илдәге демографик хәлде һүрәтләргә мөмкинлек биреүсе иң кәрәкле генә һорауҙар бирелә. Халыҡ иҫәбен алыуҙы үткәреү һөҙөмтәһендә Рәсәй халҡының дөйөм иҫәбен генә түгел, шулай уҡ ирҙәр һәм ҡатын-ҡыҙҙар һаны, йәш составы, никахта торған кешеләр һаны кеүек демографик күрһәткестәрҙе лә асыҡларға мөмкин буласаҡ. Был мәғлүмәттәргә анализ халыҡтың үрсеү режимын баһаларға, ғаилә үҫешенең демографик картинаһын аныҡларға мөмкинлек бирәсәк. Бындай мәғлүмәт демографик сәйәсәт, шулай уҡ һаулыҡ һаҡлау һәм мәғариф өлкәһендә дәүләт ҡарарҙары ҡабул итеү өсөн бик тә кәрәк.
Халыҡ иҫәбен алыу үҙенсәлекле бер инвентаризация булып тора, ул йомғаҡ яһай һәм ағымдағы тикшереүҙәрҙе аныҡлай. Сағыштырыу мәғлүмәттәрен анализлау нигеҙендә генә дөрөҫ һығымта яһарға мөмкин.
Демографик процестар динамикаһына анализ яһағанда демографтар йыш ҡына тап 10 йыллыҡ йәш интервалдарын файҙалана. Уларҙы сағыштырыуы ла уңайлы, һөҙөмтәлә дөрөҫ баһаламалар килеп сыға.


text:
Баффин, Уильям
Уильям Баффин (англ. William Baffin; 1584 — 1622 23 январы) бритайнаг наудзæуæг, 1616-æм азы Баффины денджыз æмæ Баффины Зæххы сакъадах чи ссардта, уый.
Баффины биографийæ бирæ цыдæртæ зындгонд нæу. Уый райгуырд Лондоны, фыццаг хатт йæ кой кæнынц 1612-æм азы, уæд уый æххуыс кодта капитан Джеймс Холлæн Индимæ цæгат-ныгуылæн фæндаг (Цæгат Америкæйы цæгатырдыгæй) ссарыны хъуыддаджы.
1615-æм азы йæ нау «Дискавери»-йыл Баффин ногæй ацыд цæгат-ныгуылæн фæндаг агуырынмæ, фæлæ уыцы экспедици дæр нæ фæрæстмæ.


text:
Ҡоралды һәм боеприпастарҙы үҙ ирке менән тапшырған өсөн бүләкләү күләме арттырылды Фото: Гөлфиә Акулова
Ҡоралды һәм боеприпастарҙы үҙ ирке менән тапшырған өсөн бүләкләү күләме арттырылды
Ҡоралды һәм боеприпастарҙы үҙ ирке менән тапшырған өсөн бүләкләү күләме арттырылды Фото: Гөлфиә Акулова
ӨФӨ, 2016 йыл, 11 май. /«Башинформ» мәғлүмәт агентлығы, Ксения Калинина/.
Башҡортостан Хөкүмәте законһыҙ һаҡланған ҡорал һәм боеприпастарҙы үҙ ирке менән тапшырған өсөн граждандарҙы бүләкләү күләменә үҙгәрештәр индерҙе. Тейешле ҡарар республиканың хоҡуҡи мәғлүмәт интернет-порталында баҫылған.
Документтан күренеүенсә, хәрби ҡоралдың бер берәмеге өсөн 10 мең һумдан 25 мең һумғаса бүләкләү ҡаралған. Мәҫәлән, пистолет йәки револьвер өсөн — 10 мең һум, миномет, гранатомет йәки пулемет өсөн — 25 мең, автомат өсөн — 20 мең, винтовка йәки карабинға 15 мең һум билдәләнгән. Исемлектә шулай уҡ ҡулдан яһалған ҡорал, боеприпастар, шартлатҡыс матдәләр һәм шартлатыу ҡорамалдары бар. Йөҙ грамм тротил һәм аммонит өсөн — биш мең, патрондың бер данаһы өсөн 30 һум түләнә.


text:
Республика мәктәпкәсә белем биреүгә 70 миллион һумдан ашыу федераль субсидия аласаҡ
2012 йылда Башҡортостан 2011-2015 йылдарға Мәғарифты үҫтереү буйынса федераль маҡсатлы программа сараларын тормошҡа ашырыуға 70 миллион 360 мең 800 һум федераль субсидия аласаҡ. 2012 йылда федераль бюджеттан Рәсәй Федерацияһы субъекттары бюджеттарына биреләсәк субсидияларҙы бүлеү тураһынағы Указға 24 сентябрҙә Рәсәй Хөкүмәте рәйесе Дмитрий Медведев ҡул ҡуйҙы.
Башҡортостан төбәк һәм муниципаль мәктәпкәсә белем биреү системаларын яңыртыуға ил буйынса иң ҙур федераль субсидия аласаҡ.
Субсидияларҙы бүлгәндә төбәк һәм муниципаль мәктәпкәсә белем биреү системаларын үҫтереү буйынса комплекслы программа сараларын тормошҡа ашырыу һөҙөмтәһендә Рәсәй Федерацияһы субъекттарында мәктәпкәсә йәштәге балалар өсөн булдырылған өҫтәмә урындар һаны тураһындағы статистик мәғлүмәттәр иҫәпкә алынған.
Федераль бюджеттан йәмғеһе 72 субъект субсидия аласаҡ.


text:
Терегөмөшлө иҫке лампаларҙы йыйыусы экомобиль һуңғы рейдҡа сыға
«Тәбиғәт» дәүләт унитар предприятиеһының терегөмөшлө иҫке лампаларҙы йыйыусы экомобиле иртәгә, 27 декабрҙә, быйылғы йылдағы һуңғы рейдҡа сығасаҡ. Республикалағы терегөмөшлө изделиелар йыйыусы берҙән-бер күсмә пункт Туймазыға юллана. Бында, Октябрҙең 70 йыллығы, 11 «в» адресы буйынса урынлашҡан БР Тәбиғәттән файҙаланыу һәм экология министрлығының Туймазы территориаль идаралығы бинаһы янында сәғәт 11-ҙән 16-ға тиклем халыҡтан люминесцент, энергияны һаҡсыл файҙаланыусы лампалар һәм градусниктар ҡабул ителәсәк.
Хәтәрегеҙгә төшөрәбеҙ, былар барыһы ла бушлай эшләнә. Йыл башынан алып экомобиль республика буйынса 30 рейдҡа сығып, дөйөм алғанда алты мең самаһы терегөмөшлө изделие йыйып алды.


text:
Бөтә донъя башҡорттары ҡоролтайы делегаттары башҡорт халҡына Мөрәжәғәт ҡабул итте
Өфөлә үҙ эшен тамамлаған III Бөтә донъя башҡорттары ҡоролтайы башҡорт халҡына Мөрәжәғәт ҡабул итте. Түбәндә Мөрәжәғәт тексын тулыһынса бирәбеҙ:
“Хөрмәтле милләттәштәр!
Беҙ Өсөнсө Бөтә донъя башҡорттары ҡоролтайы делегаттары, ер шарының төрлө мөйөштәренән иң гүзәл һәм иң бай дәүләттәрҙең береһе - Башҡортостанға йыйылып, йөрәк түренән сыҡҡан мөрәжәғәтебеҙҙе башҡорт халҡына еткерәбеҙ.
Беҙҙең уртаҡ уйҙарыбыҙ, хыял-маҡсаттарыбыҙ башҡорт халҡы менән бәйле. Иң изге теләктәребеҙ, өмөттәребеҙ киләсәгебеҙҙең төп нигеҙе һәм көсө – туған халҡыбыҙға бағышлана.
Ҡоролтайҙа яңғыраған ҡарарҙар, теләктәр башҡортмон тигән һәр башҡортҡа, дуҫлыҡ һәм татыулыҡты хуп күргән башҡа милләт вәкилдәренә, ил башлыҡтарына барып етһә ине.
Беҙ башҡорт иле — Башҡортостанға, милләттәштәребеҙгә, уның яҡты һәм уңышлы киләсәгенә ҙур өмөттәр бағлайбыҙ әммә киләсәктә милләтебеҙҙе һаҡлай һәм яҡлай алырлыҡ дәүләт механизмы һаҡланып ҡалыуына тулы гарантия бирә алмайбыҙ. Ошондай шарттарҙа милләттең үҙен-үҙе һаҡлай һәм яҡлай алырлыҡ потенциалы барлығын иҫкә төшөрөү фарыз. Һәр башҡорт кешеһе мотлаҡ үтәргә тейешле бурыстарҙан, ҡағиҙәләрҙән, ғәмәлдәрҙән, ҡанундарҙан бар була башҡорт халҡының йәшәү программаһы. Ошо программаны үтәй алһаҡ, халҡыбыҙҙың киләсәге яҡты һәм өмөтлө буласаҡ.
Беренсе бурыс – тарихыңды өйрәнеү аша милли үҙаңды уятыу. Бар бәләләребеҙ тарихи хәтерҙе юғалтыуҙан, үҙеңдең кемлегеңде белмәүҙән килә. Ҡарағыҙ, бөгөн һәр халыҡ үҙен боронғораҡ итеп күрһәтергә ынтыла. Боронғоһо менән ғорурланған халыҡты берәү ҙә еңә алмай икәнен белә улар. Беҙҙең оҙон ғүмерле булыуыбыҙҙы ғалимдар башҡорттоң Уралда формалашып, уны бер ҡасан ташлап китмәүенә, шулай уҡ тарихи хәтерҙең быуындан-быуынға һаҡланып килеүенә бәйләй. Беҙҙең көс – тамырҙарыбыҙҙа. Ата-бабаларыбыҙҙың киләсәк быуындар ҙа һоҡланырлыҡ тарихи ғәмәлдәре етерлек. Һәр башҡорт тарихтағы Еңеүҙәребеҙ хаҡында белергә, шуға ҡарап рухын яңыртырға, ғорурлығын арттырырға тейеш!
Башҡортостандың Рәсәйҙә сағыштырмаса һил йәшәүе иң тәүҙә республикаға исем биргән халыҡтың башҡаларҙы аңлап, кисереп, түҙеп йәшәй алыуынан килә. Республикаға Башҡортостан исеме бирелгән икән, уның нигеҙен тәшкил иткән милләткә иғтибар һис шикһеҙ күберәк булырға тейеш. Нисек кенә тиһәк тә, донъяла башҡорттарҙың үҙ-үҙен һаҡлай һәм үҫтерә торған бүтән иле, ере юҡ. Ҡасандыр бүтән ҡәүемдәр төрлө сәбәптәр арҡаһында беҙгә килеп үҙ төйәген тапҡан һәм ошо ерҙең төп халҡы уларҙың милли һәм социаль ихтыяжына аңлы ҡараш менән йәшәй икән, башҡалар ҙа төп халыҡҡа шундай уҡ мөнәсәбәттә булырға тейеш. Был – толерантлыҡтың асылы.
Аҫабалыҡ – күп быуаттар дауамында башҡорттоң билдәле бер ергә хужа булыу хоҡуғы – милләтебеҙҙе һаҡлап, туплап торусы мөһим фактор булған. 1920 йылға тиклем үҙ еренә үҙе хужа булған башҡорт. Зәки Вәлиди етәкселегендәге тәүге Башҡортостан хөкүмәтенең төп бурысы аҫаба башҡорттоң тыныс тормошон тәьмин итеү була. Аҫабалыҡтан яҙҙырыу башҡортҡа иң ҙур байлығыбыҙ ер икәнен онотторҙо. Әле беҙгә тарихи мөмкинлек бирелде. Шуны иҫтә тотоп, һәр беребеҙ тыуған еребеҙҙә нимәлер эшләп өлгөрөргә, ергә нығынып ҡалырға бурыслыбыҙ. Бөгөн кемдер ерҙе һата икән, ул үҙенекен түгел, ә башҡорт ерен һата. Ер һатыусыға һәм быға булышлыҡ итеүсе кешеләргә түҙеп торғоһоҙ мөнәсәбәт булдырғанда ғына был хәлде туҡтатып буласаҡ.
Башҡорттоң борон-борондан яугир зат булғанын да оноторға ярамай. Ғәскәри хеҙмәттә булыу, бигерәк тә ата-бабаларыбыҙҙың байтаҡ йылдар казачий сословиела торған йылдарында, милләтебеҙҙе бар донъяға таныта, уны данлы халыҡтар рәтенә индерә. Яугирлыҡ, ҡаһарманлыҡ– ул башҡорттоң йәшәү рәүеше. Ошо йәһәттән башҡорт казактары традицияларын тергеҙеүҙе халыҡты күтәрә торған бер сара итеп ҡарайыҡ.
Һәр башҡорттан башҡорт телле башҡорт үҫһен. Туған тел – ул аралашыу теле генә түгел. Ул – күңел нуры. Ул – беҙҙең ҡан теле, һәр күҙәнәгебеҙ, ҡан тамырҙарыбыҙ, булмышыбыҙ теле. Ошоно һәр әсәй, һәр атай тойһон ине. Туған телһеҙ кеше – рухһыҙ, зәғиф кеше. Иҫеңдә тот: балаларың һәм ейәндәрең ниндәй милләт телендә һөйләшә – һин шул милләткә хеҙмәт итәһең.
Башҡорт – тәбиғәт балаһы. Башҡорттарҙы урман характерлы кешеләр, тип тә атап була. Урмандарыбыҙҙың күпләп ҡырҡылыуы, еребеҙҙең ҡола-яланға әүерелеүе милләттең холҡонда ла сағылыш таба. Тимәк, милләтебеҙҙе һаҡлау өсөн уның холоҡ-фиғелен ҡылыҡһырлаған урманын да һаҡларға кәрәк булып сыға. Ә урманды тик милләт кенә һаҡлай ала.
”Урал батыр” кеүек эпостарыбыҙ, үҙ фәлсәфәбеҙ халҡыбыҙҙы мең йәшәр халыҡтар рәтенә ҡуя. Шуға ла бөгөн “Урал батыр” эпосын фәнни яҡтан өйрәнеү үҙе үк башҡорт милли фәлсәфәһенең нигеҙен яҙыу буласаҡ.
Беҙгә халҡыбыҙ менталитетына хас иң гүзәл сифаттарыбыҙҙы һаҡлап, нимә менән ғорурланырға, нимәнән ҡотолорға кәрәк икәнде лә билдәләргә кәрәк. Беҙҙең күптәребеҙгә, мәҫәлән, дыуамаллыҡ, тәкәбберлек, көнләшеү, биргән һүҙеңде үтәмәү, эреләнеү, сабатаны түргә элеү кеүек бик күп халҡыбыҙ менталитетына хас булмаған, ҡайҙандыр ҡылыҡтарыбыҙға “йоҡҡан” сифаттарҙан да ҡотолорға кәрәк.
Беҙ — туғанлыҡ тойғоһо көслө булған милләт Шуға ла миллләттәштәргә үҙ туғаның итеп ҡарарға өйрәнәйек. Был вазифаһыына, дәрәжәһенә, эшенә ҡарамай, һәр беребеҙгә ҡағыла. Әгәр ҙә һин ниндәйҙер баҫҡысҡа күтәрелгәнһең, дәрәжәле кеше икәнһең, әйләнә-тирәңә күҙ һалырға ла онотма: эргәңдә милләттәш туғандарың бармы, уларҙың һиңә мохтаж булыуҙарын уйлайһыңмы, юғарылыҡҡа уларҙы ла әйҙәйһеңме? Билдәле тәбиғәт ҡанунын иҫеңдә тот: туғанын ҡәҙерләмәгән үҙе лә ҡәҙерһеҙ булыр.
Шәхесен күтәргән халыҡ, үҙен дә күтәрә икәнен онотмайыҡ. Бына, мәҫәлән, Әхмәтзәки Вәлиди үҙенең төп идеологы итеп Зәйнулла Рәсүлевты атай. Беҙ бөгөн Башҡортостан Республикаһы тип аталған милли дәүләтебеҙ булыуы менән дә иң тәүҙә Зәйнулла ишан кеүек зыялы заттарға бурыслыбыҙ. Зәйнулла ишан Рәсүлев Аллаһы Тәғәлә асылын белеүҙең иң юғары рухи бейеклегенә етеп, “Ҡотоп Заман” титулына лайыҡ булған. Был исем суфый иерархияһының иң юғары кимәленә етеүҙе белдереп, ошолай тип нарыҡланған шәхестең Хоҙай тарафынан һайлап алынғанлығын, уның Хоҙайға яҡын вәли зат булыуын аңлатҡан. Ошондай шәхестәребеҙҙе күтәреп, Хоҙай ризалығына өлгәшәйек.
Заман башҡорто имиджы булдырайыҡ. Башҡорт имиджы – ул башҡорт рухы, башҡорттоң донъяға таралған күңел сафлығы, тоғролоғо, рухи батырлығы. Ошондай күркәм сифаттарыбыҙҙы заманға яраҡлаштыра белергә тейешбеҙ. Хәҙер заман үҙгәреүгә бәйле күп кенә илдәрҙә һәм халыҡтарҙа дәрәжә, имидж, бренд проблемаларына иғтибар көсәйҙе. Белемле, телдәрҙе һәм закондарҙы яҡшы белгән, иҡтисадта балыҡ кеүек йөҙгән, күп аҡса эшләй алған яңы башҡорт образын булдырыу зарурлығы тыуҙы.
Ҡатнаш никахтар башҡорттоң төп бәләһенә әүерелде. Башҡорт милләте донъялағы бик күп халыҡтарҙың, ҡәбиләләрҙең иң көслө һәм күркәм сифаттарын үҙендә берләштерә алған. Беҙ үҙебеҙ генә ошо феноменды баһалап бөтөрмәйбеҙ һәм милләтебеҙҙең ырыу-ара никах потенциалын файҙаланыу урынына, милләт-ара никахтарға өҫтөнлөк бирәбеҙ. Милләт-ара никахтар беҙҙең файҙаға түгел, сөнки ҡатнаш никахлы ғаиләләрҙә, бигерәк тә, ҡала шарттарында башҡорт позицияһы көслө түгел.
Шәжәрә байрамдары үткәреү тураһында Хөкүмәт ҡарарын ғәмәлгә ашырыу бик фәһемле эш булды. Төрлө төбәктәрҙә көн итеүсе ҡан-ҡәрҙәштәребеҙҙең үҙ милли тамырҙарын табыуы, тормошобоҙҙағы ҡапма-ҡаршылыҡтарға, ауырлыҡтарға бирешмәүе, теленә, диненә һәм еренә тоғро ҡалыуы халҡыбыҙҙың милли үҙаңы үҫешенең асыҡ сағылышы ул. Әммә әле шәжәрәне башлыса айырым ғаиләләр эшләтә. Тыуған ауыл, ырыу шәжәрәләрен эшләйек. Ауылды берләштереүҙең ошондай шәжәрә төҙөү формаһын бигерәк тә республикабыҙҙың төньяҡ-көнбайышы төбәгендә файҙаланыу фарыз.
Халыҡтың күңелен ҡуҙғатыуҙың, йөрәген уятыуҙың иң йоғонтоло сараһы – дингә ҡайтыу. Башҡорт динде күңеле, йөрәге менән ҡабул итә торған милләт. Башҡорт үҙенең күңеле, ҡылған ғәмәле менән дини асылына тоғро. Рухи ҡыйралыш динебеҙҙән ситләшкәс башлана. Беҙ йөрәктәребеҙҙе уятыусы, халыҡты туплаусы көс асҡысыны диндә икәнлеген аңларға тейешбеҙ.
Иң сетереклеләрҙән һаналған, оҙайлы эш алып барыуҙы талап иткән төп проблемаларыбыҙҙың береһе — заман талаптарына яуап бирерлек милли кадрҙарҙың аҙ булыуы. Милли кадрҙар сәйәсәтен дәүләт органдары һәм учреждениелары ғәмәлгә ашырырға тейеш, һәм беҙ быны уларҙың иҫенә төшөрөп торорға тейешбеҙ. Кадрҙар сәйәсәтен хәл итеүҙең төп юлы һәм ысулы һөнәри белем алыу өлкәһе менән бәйле. 1000 кешегә тура килгән юғары белемлеләр һаны йәһүдтәрҙә иң юғары булһа, ә яҡуттарҙа һәм буряттарҙа ул 20 проценттан уҙып китте, башҡорттарҙа иһә — ни барыһы 10 процент самаһы ғына. Шулай булғас, халҡыбыҙҙың белем кимәлен күтәреү өлкәһендә беҙ бөгөн ең һыҙғанып эшләргә бурыслыбыҙ.
Ислам тәғлимәте “Уҡы!” тигән саҡырыуҙан башлана. Һәр башҡорт үҙ туған телендә сыҡҡан баҫмаларҙы алдырырға, уҡырға, улай ғына түгел, шул баҫмаларҙың уның ихтыяжына яуап бирерлек, һорауҙарына яуап табырлыҡ рух сығанағы булыуына өлгәшеү өсөн уларҙың нәшер эшендә ҡатнашырға тейеш.
Меҫкенлек психологияһын күңелебеҙҙән йолҡоп алып ташларға кәрәк. Бахырланыусылар һәр милләттә бар. Беҙҙекеләр халыҡ исеменән бахырланырға яратыусан булыуы менән ҡурҡыныс. „Башҡорт шулай инде...” тип, халыҡ исеменән меҫкенләнеүҙе ҡәтғи тыйығыҙ. Күңелде төшөрә торған һүҙ — йоғошло сирҙән дә алама. Ялҡаулыҡ, меҫкенлек – кешенең үҙ-үҙен юҡ итеү программаһы ул. Халҡыбыҙ эсә, тип һөйләүҙән туҡтап, „Башҡорт эсмәй”, тигәнгә ғәҙәтләнәйек, ошоно һәр милләттәшебеҙҙең ҡанына һеңдерәйек.
Йәштәребеҙҙе маҡсатлы йәшәргә өйрәтеү фарыз. Иң тәүҙә йәштәребеҙ аңына „Һеҙ — республика хужалары, республика, милләт киләсәге һеҙҙең ҡулда” тигән инаныуҙы һалырға кәрәк. Башҡа бөтөн маҡсаттар ошо инаныуҙан башланырға тейеш. Ошо илдең хужаһы икәнһең, тимәк, һин уның яҙмышы, уның сәскә атыуы өсөн яуаплылыҡты ла үҙ иңеңә алырға тейешһең.
Күрше өлкәләрҙә йәшәүсе башҡорттарҙың балалары хатта үҙ телен предмет булараҡ өйрәнеү мөмкинлегенән дә мәхрүм. Силәбе, Свердловск, Курган, Ырымбур, Һамар өлкәләрендә йәшәүсе милләттәштеребеҙ үҙ ата-бабаларының ерендә көн итә, уларҙың балаларын уҡытыу өсөн милли мәктәптәр закон нигеҙендә мотлаҡ булдырылырға тейеш.
Сығышы менән аҫаба башҡорт вариҫтары булған милләттәштәребеҙҙең 20 проценты тиерлек көнбайыш диалектында һөйләшә. Беҙҙең менән бер төптән сығыуҙарын иҫтә тотоп, көнбайыш башҡорттары менән мөнәсәбәттәребеҙҙе айырым бер программаға нигеҙләп ҡороу зарур.
Хәҙер ауыл үҙ яйына ҡалдырылып, уның яҙмышы үҙ ҡарамағына тапшырылды. Ауыл ерендә йәшәүселәр араһында эшһеҙҙәр күбәйҙе. Улар ауыл хужалығы менән шөғөлләнеүҙән килем алып булмау арҡаһында ҡалаларға китеп, эш, йәшәү урыны таба алмай ҡаңғырып йөрөй. Йәштәрҙең күпләп ситкә китеүе арҡаһында ауылдар бәләкәйләнә, мәктәп йәшендәге балалар аҙайғандан-аҙая бара. Был бөтә дәүләт кимәлендәге мәсьәлә.
Башҡорттар араһында эшҡыуарлыҡ менән шөғөлләнеүселәр аҙ. Бигерәк тә халҡыбыҙҙың ғәҙәти кәсептәрен тергеҙеү отошло булыр ине. Урал аръяғы төбәгендә, төньяҡ-көнсығышта сәнәғәт предприятиелары юҡҡа иҫәп. Шул уҡ ауыл хужалығы продукцияһын эшкәртеү предприятиелары төҙөүгә дәүләт инвестицияларын йәлеп итеү хаҡында һүҙ башлау кәрәк. Милләт мәнфәғәттәренә зыян итер күренештәргә ҡаршы көрәшеүҙә ҡыйыулыҡ күрһәтергә кәрәк.
Халҡыбыҙ бөгөн белем биреү стандарттарының милли-төбәк компоненты бөтөрөлөү менән риза түгел, һәм ошо хаҡтағы халыҡ фекере 260 мең шәхси имза менән нығытылған. Әгәр Федераль үҙәк ошо мәсьәләне хәл итергә теләмәй икән, беҙ уны яңынан күтәреп сығырға бурыслыбыҙ. Әгәр үҙ һүҙебеҙҙе өҫкә сығара алмаһаҡ, башҡорт телен һәм мәҙәниәтен үҫтереү мөмкинлеге менән бергә ватансыл йәштәр тәрбиәләүҙә лә ҙур юғалтыуҙарға дусар буласаҡбыҙ.
Көҙ көнө буласаҡ халыҡ иҫәбен алыу компанияһына һәр башҡорт яуаплы ҡарарға бурыслы. Үҙенең милләтен билдәләй алмай, аҙашып йөрөгәндәргә фәнни, архив материалдары менән ярҙам итеү ғалимдар эше тип кенә ҡарамағыҙ, хәҙер ул материалдар баҫылған китаптар күп, шул хаҡта мәғлүмәт бирә йөрөгөҙ. Был компания ваҡытында беҙ күпмегә артыуыбыҙҙы ғына түгел, ә Рәсәй Федерацияһы составында үҙ республикабыҙҙҙың дәүләтселек идеяһын нығытыу мөмкинлеген дә күҙҙә тоторға тейешбеҙ.
Шулай итеп, башҡорттоң ҙур көсө – уның тәрән тамырҙарында. Әгәр ҙә беҙ боронғолоғобоҙҙа ниндәй көс ятҡанын, “башҡорт феномены” мөғжизәһенең серен аңлаһаҡ, шуны ҡайтара алһаҡ, XXI быуат башындағы дәүергә лә үҙебеҙҙе әҙерләй алыр инек. Беҙ хәҙер тағы ла яңырыу кисерергә тейешбеҙ. Бөгөн Башҡортостан Республикаһы бар икән, ул башҡорт халҡы булған өсөн генә бар. Аллаһы Тәғәлә беҙгә еребеҙҙе һаҡларға, халҡыбыҙҙы һаҡларға бурыс йөкмәткән, беҙҙең өҫтән әле лә был яуаплылыҡ төшмәгән. Шуның өсөн дә Башҡортостаныбыҙҙың һәм кешелектең яҡты киләсәге хаҡында һөйләшер өсөн ошо ҡорға йыйылдыҡ. Халҡыбыҙҙың тарихи үҙаңын тергеҙеү, уның милли үҙбилдәләнешкә хоҡуғының тейелгеһеҙ булыуын аңлатыу, ошо нигеҙҙә милләтте уның үтәлешен федераль властарҙан талап итә алыу кимәленә еткереү ҡоролтай эшмәкәрлегенең төп һөҙөмтәһе булыр тип ышанғы килә. Өсөнсө Бөтөн донъя башҡорттары ҡоролтайы күтәреп сыҡҡан проблемаларҙы халҡыбыҙ Башҡортостан Республикаһы Президенты Хакимиәте, Хөкүмәт һәм республика парламенты менән берлектә хәл итеү юлдарын табыр, киләсәктә башҡа халыҡтар менән тиң хоҡуҡлы, ирекле һәм үҙ аллы милләт булараҡ йәшәүен дауам итер, тип ышанабыҙ!”


text:
Таналыҡ йылғаһында гидротехник ҡоролманы йүнәтәсәктәр
Баймаҡ районында Таналыҡ йылғаһында гидротехник ҡоролманы капиталь ремонтлау буйынса эштәр башлана. БР Тәбиғәттән файҙаланыу һәм экология министрлығының матбуғат хеҙмәтенән хәбәр итеүҙәренсә, сара 2011-2015 йылдарға Урал аръяғын иҡтисади үҫтереү урта сроклы комплекслы программа сиктәрендә ғәмәлгә ашырыла.
Таналыҡ йылғаһында быуа 1977 йылда төҙөлгән. Уның майҙаны 14 гектар тәшкил итә, күләме – 0,15 миллион кубометр.
Һыу ҡоролмаһын капиталь ремонтлау буйынса эштәрҙең дөйөм хаҡы 2,8 миллион һумдан ашыу тәшкил итә. Улар республика бюджетынан финанслана. Әлеге ваҡытта эштәрҙе башҡарыусы билдәләнгән. Гидротехник ҡоролманы капиталь ремонтлау буйынса проектты бойомға ашырыу 2015 йылда тамамланасаҡ, тип билдәләнеләр ведомствола.


text:
Дмитрий Медведев Дәүләт Советы Президиумы ултырышын Башҡортостанда үткәреү идеяһын хупланы
Рәсәй Президенты Дмитрий Медведев РФ Дәүләт Советы Президиумының милләт мөнәсәбәттәре буйынса ултырышын Башҡортостанда үткәреү идеяһын хупланы.
— Был тема бик ҡатмарлы һәм күп яҡлы, — тине ил Президенты шаршамбы көнө Дәүләт Советының Кремлдәге ултырышында, — ләкин, ҡыҙғанысҡа ҡаршы, ул йыш ҡына популяр булып сыҡмай. Шуға күрә уға даими мөрәжәғәт итергә кәрәк. Дәүләт Советы Президиумы ултырыштарының береһен мин уны тикшереүгә арнар инем, һәм яуаплы кешеләргә уны ҡасан, ҡайҙа ойошторорға мөмкин булыуы тураһында уйларға ҡушасаҡмын. Уны үткәреү урыны Башҡортостан булыуы бик тә ихтимал.
Бындай ултырышты үткәрергә тигән тәҡдимде Башҡортостан башлығы Рөстәм Хәмитов индерҙе. Уның фекеренсә, республикабыҙ милләт-ара мөнәсәбәттәрҙе хәл итеү тәжрибәһен башҡа төбәктәр менән уртаҡлаша ала. Был тема, Рөстәм Хәмитов иҫәпләүенсә, илдә экстремистик рухтағы дини һәм милли хәрәкәттәрҙең әүҙемләшә барыуы сәбәпле лә кисекмәҫтән тикшереүҙе талап итә.


text:
Баш ҡалала күп балалы ғаиләләр өсөн ер участкалары етешмәй
Өфөлә күп балалы ғаиләләр һәм инвалид бала тәрбиәләгән ғаиләләр өсөн муниципаль ер участкалары етешмәй. Был хаҡта «Ижтимағи электрон гәзит» сайтында үткән онлайн-конференцияла Өфө ҡала Советы рәйесе Евгений Семивеличенко хәбәр итте.
— Ҡалала күп балалы ғаиләләрҙән — 1500-гә яҡын, инвалид бала тәрбиәләгән ғаиләләрҙән 600-ҙән ашыу заявка ҡабул ителде, — тине Евгений Семивеличенко. – Әлеге ваҡытта ер участкаларын бүлеү башланды, әммә улар күп түгел – яҡынса 30 участка бүленде. Ерҙәрҙе бүлеү өсөн төрлө процедуралар үтергә кәрәк. Бындай эш беҙҙә алып барыла, һәм көҙ башында ер участкаларын бүлеү әүҙемерәк алып барыласаҡ.
Ер участкалары әҙ булғанға күрә, Өфө хакимиәте өҫтәмә майҙандар эҙләү өҫтөндә эшләй, шул иҫәптән Өфө районына ҡараған майҙандар күҙ уңында тотола.


text:
«Башнефть» суд бәхәсен тиҙерәк хәл итеүҙә ҡыҙыҡһыныуы тураһында белдерҙе
ӨФӨ, 2014 йыл, 31 октябрь. /«Башинформ» мәғлүмәт агентлығы, Эльвира Латипова/.
«Башнефть» суд бәхәсен тиҙерәк хәл итеүҙә ҡыҙыҡһыныуы тураһында белдерҙе, ул «компанияның контрагенттар менән мөнәсәбәттәрендә негатив сағылыуы ихтимал», тиелә, 30 октябрҙә Мәскәү Арбитраж судының ултырышы тамамланғас таралған, нефть компанияһы белдереүендә. Суд РФ Генераль Прокуратураһының «Система» акционерҙар финанс корпорацияһы һәм «Система-инвест» ябыҡ акционерҙар йәмғиәтенә ҡараған «Башнефть» акционерҙар нефть компанияһы асыҡ акционерҙар йәмғиәтенең акцияларын Рәсәй Федерацияһы файҙаһына һоратып алыу тураһындағы дәғүәһен ҡәнәғәтләндерҙе.
Суд ҡарарына бер ай эсендә яла бирелеүе мөмкин.
«Башнефт»тең менеджменты Компанияның өҙлөкһөҙ операция эшмәкәрлеген һәм дәүләт, акционерҙары, уҙаҡташтары, хеҙмәткәрҙәре һәм башҡа ҡыҙыҡһынған яҡтар алдында уның йөкләмәләрен тулы үтәлеүен тәьмин итеү буйынса кәрәкле тырышлыҡ һалыуын дауам итә», — тиелә белдереүҙә.
«Башнефть» акционерҙар нефть компанияһы асыҡ акционерҙар йәмғиәте – вертикаль интеграцияланған нефть компанияһы, эшмәкәрлеген Рәсәйҙең 20-нән ашыу төбәгендә һәм сит илдәрҙә алып бара. 2013 йыл һөҙөмтәһе буйынса Рәсәйҙә нефть сығарыу күләме (16,1 миллион тонна) буйынса алтынсы урынды һәм уның беренсел эшкәртеү күләме (21,4 миллион тонна) буйынса дүртенсе урынды биләй. Компанияның төп акционеры – «Система» акционерҙар финанс корпорацияһы асыҡ акционерҙар йәмғиәте.


text:
Республикала саҡырылыш буйынса хәрби хеҙмәткә алыныусыларҙың ҡатындарына һәм балаларына ай һайын пособие түләнә Фото: Олег Яровиков
Республикала саҡырылыш буйынса хәрби хеҙмәткә алыныусыларҙың ҡатындарына һәм балаларына ай һайын пособие түләнә
Республикала саҡырылыш буйынса хәрби хеҙмәткә алыныусыларҙың ҡатындарына һәм балаларына ай һайын пособие түләнә Фото: Олег Яровиков
ӨФӨ, 2016 йыл, 4 апрель. /«Башинформ» мәғлүмәт агентлығы, Ксения Калинина/.
Башҡортостанда саҡырылыш буйынса хәрби хеҙмәткә алыныусыларҙың ҡатындарына һәм балаларына ай һайын пособие түләнә. Был хаҡта «Интерфакс-Волга буйы» агентлығында үткән матбуғат конференцияһында Башҡортостандың хәрби комиссары вазифаһын ваҡытлыса башҡарыусы Риф Вәлиев хәбәр итте.
Уның һүҙҙәренсә, федераль законға ярашлы саҡырылыш буйынса хәрби хеҙмәткә алыныусыларҙың ҡатындарына һәм балаларына йыл һайын индексацияланған түләүҙәр ҡаралған.
«Пособие алыу өсөн никах рәсми теркәлергә тейеш. Гражданлыҡ никахы иҫәпкә алынмай, закон буйынса бындай осраҡта түләүҙәр ҡаралмаған, — тине Риф Вәлиев. — 24 565 һум күләмендәге бер тапҡыр бирелә торған пособие алыу өсөн хәрби хеҙмәткәрҙең ҡатынының йөклөлөк ваҡыты 180 көн (26 аҙна) булырға тейеш. Өс йәшкә тиклемге балаһы булған хәрбиҙең ғаиләһенә 10 528 һум күләмендәге айлыҡ пособие тәғәйенләнә».
Пособие алыу өсөн баланың әсәһенә йәшәгән урын буйынса социаль яҡлау органына мөрәжәғәт итергә кәрәк. Шунда уҡ тейешле документтар исемлеге бирелә.
«Башинформ» агентлығы хәбәр иткәнсә, Үҙәк хәрби округы штабы ҡушыуы буйынса быйыл яҙ Башҡортостандан 5300-ҙән ашыу егет Ҡораллы Көстәр сафына алына. Ҡоро ер ғәскәрҙәренә — 2900 самаһы, Хәрби-һауа көстәренә — 360, Хәрби-диңгеҙ флотына — 130, Стратегик тәғәйенләнештәге ракета ғәскәрҙәренә — 320, Һауа десанты ғәскәрҙәренә — 120, Эске эштәр министрлығының эске ғәскәрҙәренә 540 кешене оҙатыу ҡарала.
Риф Вәлиев әйтеүенсә, яҙғы саҡырылыштың төп үҙенсәлеге — хеҙмәткә алыныусыларға электрон карталар биреү. Ҡатындары һәм балалары йәки ата-әсәләре хаҡлы ялда булған егеттәр өйгә яҡыныраҡ урында хәрби бурысын үтәйәсәк.


text:
Башҡортостандан дүрт егет альтернатив хеҙмәтте һайлаған
Быйыл Башҡортостандан дүр егет альтернатив граждан хеҙмәтен һайлаған. Был турала кисә республиканың хәрби комиссары Анатолий Балтинский хәбәр итте.
— Беҙ Шишмә районынан ике егетте альтернатив хеҙмәткә оҙаттыҡ, — тине Анатолий Балтинский. – Улар Силәбе менән Түбәнге Новгородтың клиник дауаханаларында эшләйәсәк. Яҡын арала хәрби хеҙмәткә саҡырылған тағы ике кешене ебәрәсәкбеҙ. Әлшәй егете — Һамарҙағы һуғыш ветерандары пансионатына, Бәләбәйҙән хәрби хеҙмәткә алынған егет Пермдәге психиатрия дауаханаһына юлланасаҡ. Улар барыһы ла санитар булып эшләйәсәк. Хеҙмәт итеү срогы – 18 ай.


text:
Башҡортостан – инвесторҙар өсөн «минималь хәүефтәр» төбәге
Башҡортостан инвестициялар йәлеп итеү ҡеүәһе буйынса рейтингтың «Минималь хәүефтәр» номинацияһында беренсе урын яуланы.
Икенсе йыл рәттән республика Рәсәй төбәктәре араһында әлеге рейтингтың «Минималь хәүефтәр» номинацияһында беренсе урынға лайыҡ була. Башҡортостан инвестициялар йәлеп итеү буйынса ҙур мөмкинлектәргә эйә булған Рәсәйҙең тәүге ун төбәге иҫәбенә инде.
Рәсәй төбәктәренең инвестициялар йәлеп итеү ҡеүәһе буйынса 17-се рейтингты «Эксперт РА» агентлығы төҙөгән. Уның һөҙөмтәләре Мәскәүҙә Х «Төбәктә ҡалаларҙы үҫтереү һәм инвестициялар: иң яҡшы тәжрибәләр һәм яңы йүнәлештәр» бөтә Рәсәй конгресында иғлан ителде.
БР Иҡтисади үҫеш министрлығынан хәбәр итеүҙәренсә, Башҡортостан уртаса мөмкинлектәргә эйә булған һәм уртаса хәүефле төбәк булараҡ баһалана.
Рейтинг төҙөгәндә эксперттар дөйөм илдәге хәүефтәргә лә баһа биргән. Уларҙың мәғлүмәттәренә ярашлы, 2011-2012 йылдарҙа Рәсәйҙә иҡтисади үҫеш күҙәтелгән. Икенсе йыл рәттән уртса ил буйынса хәүефтәр кәмей. Экология өлкәһендәге хәүефтәр генә бер аҙ артҡан.


text:
Башҡорт тай-бокссылары – Силәбе өлкәһе беренселегендә еңеүсе һәм бүләкләнеүселәр иҫәбендә
Башҡортостандың тай боксы буйынса йыйылма командаһы 13-14 февралдә Силәбе өлкәһе беренселеге менән чемпионаты үткән Силәбенән триумф менән әйләнеп ҡайтты.
"Башинформ" агентлығына команданың баш тренеры Ирек Әбделмәновтың хәбәр итеүенсә, ярыштарҙа Силәбе өлкәһенән, Пермь крайынан һәм Башҡортостандан бөтәһе 120 спортсы ҡатнашҡан. Башҡортостандың алышҡа сыҡҡан алты тай-бокссыһы ла еңеүселәр исемлегенә эләккән. Иң юғары баҫҡысҡа Александр Мозырев (до 57 кг) һәм Светлана Усманова (до 60 кг) күтәрелгән.
Көмөш миҙалдарҙы Далер Мирзоев (до 51 кг), Ғүмәр Ихсанов (до 42 кг), Тимур Ташбулатов (до 57 кг) һәм Евгений Федотов (до 60 кг) яулаған. Ташбулатов һәм Федотов та юғары пробалы миҙалдарға дәғүә иткән, ләкин финалда Тимур Силәбенең көслө спортсыһы, Рәсәй беренселеге еңеүсеһе Турал Джаниевты үтә алмаған, ә Евгенийҙы көсөргәнешле көрәштә Силәбе тай-бокссыһы Денис Шакирйәнов алтын миҙалһыҙ ҡалдырған.


text:
Ҡала властары лотерея үткәреүҙе контролгә алды
Ҡала Советы депутаттары Өфө ҡалаһы ҡала округы биләмәһендә муниципаль лотереялар үткәреү тәртибе тураһында яңы Положениены раҫланы.
Положениела Өфөлә лотерея үткәреү тәртибе һәм приз фондын ойоштороу принциптары билдәләнде. Шулай уҡ муниципаль лотереяла ҡатнашыусылар хоҡуҡтарын яҡлау айырым пункт итеп яҙылды.
Өфөлә лотереяларға контролде ҡала хакимиәте планлы һәм пландан тыш тикшереүҙәр юлы менән алып барасаҡ. Бында лотереяларҙы ойоштороусыларҙың документацияһы тикшерәләсәк, шулай уҡ тираж үткәреүҙе күҙәтеү өсөн мэрия вәкиле урындарға барасаҡ.
Үҙҙәренең хоҡуҡтарын һәм мәнфәғәттәрен боҙған осраҡта лотереяла ҡатнашыусыларҙың һәр береһе хәҙер ҡала хакимиәтенә ялыу менән мөрәжәғәт итә ала. Бындай мөрәжәғәттәр нигеҙендә лотерея ойоштороусыларҙы пландан тыш тикшереү үткәреләсәк.


text:
Фото:
Өфөлә 23 мартта Радик Гәрәев иҫтәлегенә арналған концерт үтә
Фото:
23 мартта, күренекле йырсы һәм мәҙәниәт хеҙмәткәре Радик Гәрәевтың тыуған көнөндә, Башҡорт дәүләт филармонияһының ҙур залында уның хәтер кисәһе үтә. Филармонияның матбуғат хеҙмәтенән хәбәр итеүҙәренсә, «Хәтер һуҡмаҡтары мәңгелек» концерты өҫтөндә режиссер Салауат Итбаев эшләй. Программала Иҙрис Ғәзиев, Флүрә Килдейәрова, Нәзифә Ҡадырова, Ғәли Алтынбаев, Азат Айытҡолов, Йәмил Әбделмәнов, Фәнәүи Сәлихов, Елена Мороз ҡатнашасаҡ.
Кисә 18 сәғәттә башлана. Билет хаҡы – 100-300 һум.
Шул уҡ ваҡытта Яңауылда, артистың тыуған төйәгендә, 22 мартта Радик Гәрәев исемендәге асыҡ вокалсылар конкурсы үҙ эшен башлай. Ҡала хакимиәтенән хәбәр итеүҙәренсә, бәйгелә ҡатнашыуға 40 кеше заявка биргән. Еңеүсене төп бүләк – 100 мең һум аҡса көтә.


text:
Башҡортостандың Санкт-Петербургтағы Даими Вәкиллеге бөтөрөлдө
Башҡортостан Республикаһының Санкт-Петербург ҡалаһындағы Даими Вәкиллеге бөтөрөлдө. Тейешле Указға республика башлығы Рөстәм Хәмитов ошо көндәрҙә ҡул ҡуйҙы. Документ БР рәсми хоҡуҡи мәғлүмәт интернет-порталында баҫылған. Указға ярашлы, БР Президентының Эштәр менән идаралығына бөтөрөү процедураларын үткәрергә, шулай уҡ бушатылған хеҙмәткәрҙәргә ҡануниәткә ярашлы гарантиялар һәм компенсациялар бирергә, норматив хоҡуҡи акттарҙы сығарылған Указға ярашлы килтергә ҡушылды. Алдан ҡабул ителгән БР Хөкүмәте ҡарарҙарына һәм сығарылған БР Президенты Указдарына тейешле үҙгәрештәр индереләсәк.


text:
Фото:
Иң талап ителгән белгестәр аталды
Фото:
Өфөлә айырыуса сауҙа өлкәһендәге хеҙмәткәрҙәр, профилле техник белгестәр, дөйөм етәкселек менеджерҙары һәм маркетинг бүлеге белгестәре етешмәй.
АНКОР кадрҙар холдингы тикшеренеүҙәренә ҡарағанда, Өфөлә сауҙа буйынса менеджержарға һәм сауҙа вәкилдәренә талап 57 процент тәшкил итә. Был бөтөн Волга буйындағыға ҡарағанда ике тапҡырға күберәк.
Шулай уҡ инглиз телен белгән инженер-механиктар, баш инженерҙар һәм техник белгестәр етешмәүе күҙәтелә. Хеҙмәт баҙарында дөйөм етәкселек менеджерҙарына һәм маркетинг бүлеге белгестәренә талап техник белгестәрҙән ҡалышмай. Уларға дефицит 29 процент тәшкил итә.
Өфөлә, бөтә Волга буйындағы кеүек үк, программистар, слесарҙар, электрогазосварщиктар, склад хеҙмәткәрҙәре талап ителә. Шулай уҡ кадрҙар холдингы төбәктә төп средстволарҙы иҫәпкә алыу буйынса бухгалтерҙар һәм хәүеф менән идара итеү белгестәре етешмәүен билдәләй.


text:
Фото:
Рөстәм Хәмитов: «Хәйриә мәсьәләләрен хәл итеүҙә үҙебеҙ өлгө булып торорға тейеш»
Фото:
Башҡортостан Президенты Рөстәм Хәмитов 27 мартта Хәйриә эшмәкәрлеге буйынса советтың икенсе ултырышын үткәрҙе. Уның сиктәрендә Башҡортостандың Дәүләт Йыйылышы – Ҡоролтай менән әҙерләнгән «Башҡортостан Республикаһында хәйриә һәм хәйриә эшмәкәрлеге тураһында»ғы закон проекты тикшерелде, хәйриә ойошмалары эшмәкәрлегенең мәғлүмәти киңлеген булдырыу, төбәктә ирекле хәрәкәтте үҫтереү тураһында мәсьәләләр ҡаралды.
Иҫегеҙгә төшөрәбеҙ, Советтың тәүге ултырышы үткән йылдың декабрендә үткәрелгәйне. Унда Совет эшмәкәрлегенең төп йүнәлештәре һәм ғәмәлдәге проблемалар билдәләнде.
Бөгөн хәйриә эшмәкәрлегендә барлыҡ ҡатнашыусылар – республика, урындағы йәмәғәт Советтары, тейешле ойошмалар, фондтарҙың үҙ-ара һөҙөмтәле эш итеүен тәьмин итеү мөһим.
«Хәйриә һәм хәйриә эшмәкәрлеге тураһында»ғы республика закон проекты хаҡында һүҙ йөрөтөп, Башҡортостандың Дәүләт Йыйылышы – Ҡоролтай рәйесе урынбаҫары Лилиә Ғүмәрова хәйриә эшмәкәрлегенең аныҡ закондарға нигеҙләнергә тейешлеген билдәләне.
— Әлеге ваҡытта «Хәйриә эшмәкәрлеге, хәйриә ойошмалары тураһында»ғы 135-се федераль закон хәйриә эшмәкәрлеген көйләүсе төп норматив-хоҡуҡи акт булып тора. Шуны ла билдәләп үтергә кәрәк, 2011 йылдың 1 октябрендә РФ Федераль Йыйылышының Дәүләт Думаһына тейешле федераль законға үҙгәрештәр индереү тураһында закондар сығарыу инициативаһы индерелгәйне. Әлеге закон проектына ярашлы, тейешле хәйриә ойошмаһында эшләү стажын дөйөм хеҙмәт эшмәкәрлеге стажына индереү тәҡдим ителә, — тип аңлатты Башҡортостан парламенты депутаты. – Бик күп йәмәғәт һәм хәйриә ойошмалары был тәҡдимде ҙур ҡәнәғәтлек менән ҡабул итте. Был, әлбиттә, хәйриә эшмәкәрлеге статусын арттырырға мөмкинлек бирәсәк һәм бындай эшмәкәрлек менән шөғөлләнеүселәр һанын арттырасаҡ.
Әлеге хоҡуҡи мөнәсәбәттәр өлкәһендә республиканың закондар сығарыу эшмәкәрлеге хаҡында һөҙ йөрөтөп, Лилиә Ғүмәрова хәйриә өлкәһендә Башҡортостан Республикаһының 1997 йылдың 8 декабрендәге законының 2001 йылда үҙ көсөнән сығыуы хаҡында иҫкә төшөрҙө.
Ултырышта ул закон проектының тулыһынса әҙерләнгән концепцияһын тәҡдим итте. Башҡортостан парламенты вице-спикеры ҡайһы бер статьяларҙың үҙгәртелеүе хаҡында әйтте. Атап әйткәндә, яңы редакцияла хәйриә эшмәкәрлегенең өҫтөнлөклө йүнәлештәре киңәйтелде. Уларҙың береһе – инвалид балалар тәрбиәләүсе ғаиләләргә, шулай уҡ ауыр хәлгә осраған граждандарға ярҙам итеү. Бында тирә-яҡ мөхитте яҡлау буйынса ла эшмәкәрлек индерелгән. Бынан тыш, депутаттар хәйриә эшмәкәрлегенә ярҙам итеүгә йүнәлтелгән норматив-хоҡуҡи акттар әҙерләүҙә хәйриә эшмәкәрлегендә ҡатнашыусыларҙың да тәҡдимдәрен иҫәпкә алырға һәм республикала йәшәүселәргә ярҙам күрһәтеү тураһындағы мәғлүмәт менән тьәмин итергә тәҡдим итә.
— Йыш ҡына беҙҙең йәмәғәт ойошмалары, фондтар бындай мәғлүмәт менән таныш түгел, — тип өҫтәне Лилиә Ғүмәрова.
Закон 2012 йылдың икенсе яртыһында үҙ көсөнә инәсәк, тип планлаштырыла.
Ултырышта ҡатнашыусылар шулай уҡ хәйриә ойошмаларының берҙәм республика интернет-порталын булдырыу, йыл һайын был өлкәлә ҡатнашыусыларҙың форумын үткәреү, волонтерлыҡ эшмәкәрлеген үҫтереү тураһында тәҡдимдәр менән сығыш яһаны.
— Волонтерлыҡ мәсьәләһе беҙҙең өсөн киҫкен тора, — тип һыҙыҡ өҫтөнә алды Башҡортостан Президенты Рөстәм Хәмитов. – Был йәһәттән әүҙемерәк эшләү зарур.
Башҡортостан Республикаһының Кредит ойошмалары ассоциацияһы рәйесе Айҙар Зөбәйеров донъя кимәлендәге тәжрибәне ҡулланырға тәҡдим итте. Атап әйткәндә, уның фекеренсә, һәр компания үҙенең хәйриә эшмәкәрлеге тураһында отчет әҙерләй ала.
«Хәйриә мәсьәләләрен хәл итеүҙә беҙ үҙебеҙ өлгө булып торорға тейеш. Шуға күрә үҙебеҙҙең килемдең берәр процентын хәйриә эшмәкәрлегенә йүнәлтеп тороу өҫтөндә уйларға тәҡдим итәм. Мин, мәҫәлән, үҙем өсөн был ҡарарҙы ҡабул итәм», тине Рөстәм Хәмитов, кәңәшмәгә йомғаҡ яһап.
Башҡортостан Республикаһы Хеҙмәт һәм халыҡты социаль яҡлау министрлығы мәғлүмәттәре буйынса, 2012 йылдың 1 мартына ҡарата республикала 223 хәйриә ойошмаһы теркәлгән. Социаль маҡсатлы программалар фонды эшләй, 2011 йылда ул хәйриә ярҙамы күрһәтеүселәрҙән яҡынса 2 миллиард һум аҡса алған. Средстволар социаль инфраструктура объекттарын төҙөүгә, реконструкциялауға, уларға капиталь ремонт үткәреүгә йүнәлтелгән.
Советтың 2011 йылдың 16 декабрендәге ҡарарҙарына ярашлы, республиканың 22 муниципаль берәмегендә хәйриә эшмәкәрлеге мәсьәләләре буйынса йәмәғәт советтары булдырылды, ә 17 районда улар әлегә формалаштырыла.


text:
Төбәктең агросәнәғәт комплексы предприятиелары 15,9 миллиард һумға продукция етештергән
Башҡортостандың агросәнәғәт комплексы предприятиелары 2013 йылдың тәүге өс айында 15,9 миллиард һум суммаға продукция етештергән.
БР Ауыл хужалығы министрлығының матбуғат хеҙмәтенән хәбәр итеүҙәренсә, сумманың 98 проценты, йәғни 15,6 миллиард һум — малсылыҡ тармағына, ҡалған ике проценты, йәғни 282,7 миллион һум үҫемлекселек тармағына тура килә.
Ағымдағы йылдың ғинуар-март айҙарында республиканың ауыл хужалығы предприятиелары 4,8 миллиард һум суммаға продукция етештергән. Крәҫтиән (фермер) хужалыҡтарына – 781,3 миллион һум, шәхси ярҙамсы хужалыҡтарға 10,4 миллиард һум тура килә.


text:
Өфөлә танылған шағир Ирек Кинйәбулатов донъя ҡуйҙы
ӨФӨ, 2016 йыл, 3 июнь. /«Башинформ» мәғлүмәт агентлығы, Ләйлә Аралбаева/.
2 июндә Башҡортостандың мәҙәни йәмәғәтселеге ауыр юғалтыу кисерҙе. Өфөлә башҡорт шағиры, Салауат Юлаев исемендәге дәүләт премияһы лауреаты, Башҡортостандың атҡаҙанған мәҙәниәт хеҙмәткәре, Диңгеҙселәр йыйылышының почетлы ағзаһы Ирек Кинйәбулатов ауырығандан һуң 78-се йәшендә донъя ҡуйҙы.
Шағир менән бәхилләшеү шәмбе, 4 июндә, иртәнге сәғәт 11-ҙә Башҡорт дәүләт филармонияһында үтә. Үҙенең теләге буйынса шағир Ҡырмыҫҡалы районы Абдулла ауылында ерләнә.
Ирек Лотфый улы Кинйәбулатов 1938 йылдың 15 июлендә Башҡорт АССР-ының Ҡырмыҫҡалы районы Абдулла ауылында тыуған. Урта мәктәпте тамамлағандан һуң Ҡара диңгеҙ флотында хеҙмәт итә. 1961-1966 йылдарҙа Башҡорт дәүләт университетында уҡый.
«Совет Башҡортостаны» гәзите редакцияһында махсус хәбәрсе, республика гәзит-журналдарында әҙәби хеҙмәткәр, китап нәшриәтендә мөхәррир, Башҡорт АССР-ы Яҙыусылар союзының Әҙәбиәтте пропагандалау бюроһы директоры була.
ХХ быуаттың 60-сы йылдарында, Башҡорт дәүләт университетының филология факультетында уҡығанда шиғырҙар яҙа башлай. Ирек Кинйәбулатовтың «Баҫыу юлы» исемле тәүге шиғырҙар йыйынтығы 1970 йылда донъя күрә. Ижадының төп темаһы — һуғыш шаңдауы, дошманды фашлау, Тыуған ил. Ирек Кинйәбулатов «Һөйөү иртәһе», «Арғымаҡта», «Мин — башҡорт!», «Замана тауышы», «Сыйырсыҡтар бала осора», «Ғүмер китабы» һәм башҡа китаптар авторы. Рәсәйҙең һәм Башҡортостандың Яҙыусылар союзы ағзаһы.


text:
Йәштәр театры "Йәш көндәр" халыҡ-ара фестивалендә ҡатнаша
Мостай Кәрим исемендәге БР Милли йәштәр театры "Йәш көндәр" халыҡ-ара фестивалендә ҡатнаша. Йәштәр театраль форумы быйыл Истанбулда (Төркиә) 25-се тапҡырына үткәрелә.
Хәбәр итеүебеҙсә, Йәштәр театры Төркиәлә режиссер Илнур Муллабаев ҡуйған "Диләфрүзгә дүрт кейәү" спектаклен күрһәтәсәк. Театрҙа, был яҡты, эскерһеҙ юмор менән һуғарылған, матур музыкаһы һәм йырҙары менән спектакль барыһына ла аңлайышлы булыр, тип иҫәпләйҙәр.
Фестиваль программаһы сиктәрендә беҙҙең артистар бөгөн, 15 майҙа, сығыш яһаясаҡ.
Туфан Миңнуллиндың пьесаһы буйынса "Диләфрүзгә дүрт кейәү" спектакле премьераһы Йәштәр театрында уҙған миҙгелдә үк үткәйне. Шул ваҡыттан алып ул тамашасыларҙа ҙур популярлыҡ менән файҙалана. Комедияның сюжеты ябай: ауыл егеттәре Йәмил, Ғәлим, Исмәғил һәм Шәкүр сибәр ҡыҙ Диләфрүзгә ғашиҡ. Егеттәрҙең һәр береһе был тәкәббер ҡыҙҙың йөрәген яуларға һәм үҙенә ҡаратырға маташа. Ләкин Диләфрүз уйламай эш итә торған ҡыҙҙарҙан түгел, ул кейәү егете булырға дәғүә итеүселәрҙең һәр береһенә диҡҡәт менән күҙ һала.
Спектаклдә ролдәрҙе театрҙың төп актерҙары Нәғим Нурғәлин, Альбина Кашанова, Венер Камалов, Мәғәфүр Усманов, Гөлшат Ғайсина, Зөлфәр Әхмәтов, Рәмзил Сәлмәнов, Радмир Абдуллин, Илнур Лоҡманов башҡара.


text:
Яңы йыл каникулдарында Башҡортостанда 7,5 мең кеше киҫкен вируслы инфекция менән сирләгән
Яңы йылдың тәүге аҙнаһында Башҡортостанда йәшәгән 7448 кеше киҫкен респиратор вируслы инфекция менән ауырый башлаған, тип хәбәр иттеләр Роспотребнадзорҙың республика идаралығында. Ауырыусыларҙың күбеһе — 74,4% — 14 йәшкә тиклемге балалар. Эпидемиологтарҙың иҫәпләп сығарыуынса, алдағы аҙна менән сағыштырғанда ауырыусыларҙың иҫәбе 46,2 процентҡа кәмегән һәм һуңғы йылдар буйынса уртаса алғанда 1,6 тапҡырға түбәнерәк булған. Грипп осраҡтары теркәлмәгән.
Республиканың баш ҡалаһында бер аҙнала 2602 ҡала кешеһенә киҫкен респиратор вируслы инфекция диагнозы ҡуйылған. Инфекция йоҡторғандарҙың күбеһе — балалар. Яңы йыл байрамдарында өфөлөләр һирәк ауырыған — ауырыусылар һаны 41,3 процентҡа кәмегән. Әлеге мәлдә Өфө буйынса ауырыу кимәле эпидемилогик сиктән 29,5 процентҡа түбәнерәк.


text:
Башҡортостан Президенты Хакимиәте етәксеһе Р. Мырҙағоловтың аңлатмаһы
20 декабрҙә Өфөлә «Интерфакс-Поволжье» мәғлүмәт агентлығы матбуғат үҙәгендә БР Президенты ҡарамағындағы элекке Дәүләт советнигы Сергей Лаврентьев менән матбуғат конференцияһы үткәрелде. Бында ул, «Урал» шәхси фондының мәғлүмәт хеҙмәте етәксеһе булараҡ, «дәүләт власы – фонд – йәмәғәтселек» вертикале буйынса мөнәсәбәттәрҙе көйләргә планлаштырыуы тураһында ҡайһы бер белдереүҙәр яһаны. Шуға бәйле «Башинформ» мәғлүмәт агентлығы республика башлығы аппаратына аңлатма биреүҙәрен һорап мөрәжәғәт итте. Агентлыҡ хәбәрсеһе һорауҙарына Президент Хакимиәте етәксеһе урынбаҫары Ростислав Мырҙағолов яуап бирҙе.
— Ростислав Рәфҡәт улы, Башҡортостандың элекке башлығының хәйриә фондын ойоштороу менән бәйле килеп тыуған ығы-зығының сәбәбе нимәлә?
— Белеүегеҙсә, Башҡортостанда республиканың нефть комплексын һатыуҙан алынған средстволар тупланған “Урал” фонды эшләй башланы. Ә Рәсәй Федерацияһы етәкселеге тарафынан Башҡортостандың башҡарма власына, шулай уҡ федераль көс структураларының республика подразделениеларына республика территорияһында ҙур аҡсалар ярҙамында ижтимағи-сәйәси хәлгә йоғонто яһаусы альтернатив үҙәк булдырыуға юл ҡуймаҫҡа ҡушылды.
— Фонд вәкилдәре күп тапҡырҙар, фонд хәйриә эшмәкәрлеге менән генә шөғөлләнергә ниәтләй, тип белдерҙе…
— Хоҡуҡ һаҡлау органдарының, йыш ҡына төрлө фондтар тарафынан изге ниәттә башҡарылмаған ғәмәлдәрҙе тормошҡа ашырыусы кешеләр һәм ойошмалар финанслана, тип уйларға нигеҙе бар. Күрәһең, көс структураларының нимәнәндер шикләнергә нигеҙе бар, сөнки кемдеңдер былтыр йәй кеше күп йөрөгән урындарҙа тиҫтәләгән теракт әҙерләүсе боевиктарҙы финанслауы, кемдеңдер дәүләткә ҡаршы акциялар ойошторорға маташыуы бер кемгә лә сер түгел.
Әлбиттә, беҙ Мортаза Ғөбәйҙулла улын ауыр енәйәттәрҙә ғәйепләй алмайбыҙ, ләкин, бөтә тулылығында дәүләт власына эйә булмай тороп, ошондай ҙур ресурстарға уның контроллек итә алыуына гарантия ҡайҙа? Шуға күрә ил етәкселегенең депозитта урынлаштырылған аҡса дивидендтарын республиканың социаль-иҡтисади ихтыяждарына бүлеүҙе шәхсән контролгә алырға ҡушыуы юҡҡа түгелдер, моғайын. Был эш ил етәкселеге тарафынан Мортаза Рәхимовҡа еткерелде һәм ул, билдәләп үтергә кәрәк, шунда уҡ әйтелгән дәлилдәрҙе аңлап, “Урал” фонды советын формалаштырыуға бәйле барлыҡ рәсми эштәрҙе тиҙ арала көйләйәсәген белдерҙе.
— Республикалағы иң ҙур хәйриә фондының эшсе органдарын ойоштороу принциптарына «Аҡ йорт»тоң ҡарашы нисек?
— Мортаза Рәхимов, ТЭК-ты һатыуҙан алынған аҡса йәмәғәтселектеке, тип бер нисә тапҡыр әйтте, тимәк, уларҙы файҙаланыу барышы ла элекке бер нисә топ-менеджер тарафынан контролдә тотолорға тейеш түгел. Ни өсөн тап улар һайланған? Был осраҡта финанслау өсөн объекттар һайлау ни дәрәжәлә ғәҙел булыр ине? Әлегә был һорауҙарға беҙҙә яуап юҡ. Әммә Мортаза Рәхимовтың үҙенә йөкмәтелгән бурыстарҙы тулыһынса үтәренә, фонд советы абруйлы һәм ихтирамлы кешеләрҙән төҙөлөүенә, халыҡ байлығын һатыуҙан алынған аҡса компетентлы органдар күҙәтеүе аҫтында тик халыҡ ихтыяжына йүнәлтелеренә шигебеҙ юҡ.
— Лаврентьевтың матбуғат конференцияһындағы һығымталары буйынса мәҡәләләрҙә, БР дәүләт киң мәғлүмәт саралары “өҫтән” күрһәтмә буйынса был сараға иғтибар бирмәне, тигән ғәйепләүҙәр яңғыраны. «Башинформ» мәғлүмәт агентлығы, мәҫәлән, был ҡыҙыҡлы ваҡиға тураһында «Интерфакс-Поволжье» сайтында сара алдынан ғына баҫылып сыҡҡан анонстан белде. Был матбуғат конференцияһын яҡтыртырға тыйыуҙы раҫлай йәки кире ҡаға алаһығыҙмы?
— Һис шикһеҙ, кире ҡаға алам. Ғөмүмән алғанда, йәнәһе, Мортаза Рәхимов исеменән һәм уның ҡушыуы буйынса белдерелгән яңғырауыҡлы һүҙҙәр ишетелгән матбуғат конференцияһы шаҡтай сәйер тойолдо, сөнки быға тиклем Президент хакимиәтендә эшләгән бер кеше күптән түгел Мортаза Ғөбәйҙулла улы тарафынан әйтелгән барлыҡ һүҙҙәрҙе кире ҡаҡты. Уйлауымса, Башҡортостандың тәүге президенты бөтә йөкләмәләрҙән һәм, үҙе әйтеүенсә, “халыҡ” аҡсаһы менән үҙе генә идара итергә ынтылыуҙан баш тартыуын раҫлағанға тиклем был һүҙҙәргә беҙ етди ҡарай алмайбыҙ.
— «Урал» Хәйриә фондында тупланған средстволар масштабы тураһында һүҙ алып барылғанда республиканың элекке етәкселәренә дәүләт санитар-гигиена тәьминәте мәсьәләләрен ҡуҙғатыу бер аҙ сәйерерәк яңғыраны. Әммә ни өсөндөр улар ҙа һуңғы ваҡытта сәйәси әһәмиәткә эйә була бара. “Мунса тарихына” асыҡлыҡ индереп китһәгеҙ ине.
— Мортаза Рәхимов киләсәктә президент резиденцияһында урынлашҡан мунсаға бара алмауы уңайынан ҡыйынлыҡ кисереүе хаҡындағы тема бөтөнләй көлкө тойола. Мортаза Ғөбәйҙулла улының Өфөлә Йәшел сауҡалыҡ микрорайонындағы йортонда бөтә уңайлыҡтар булыуы билдәле һәм ябай булып беҙҙең хәтерҙә ҡалған кешене нескә сибарит итеп күҙ алдына баҫтырыу бөтөнләй башҡа һыймай.
БР президенты посынан китеүсегә гарантиялар хаҡындағы законға килгәндә, ул тулыһынса үтәлә, өҫтәүенә, хаҡлы ялға киткәнсе республика үҫешендә ысынлап та һиҙелерлек роль уйнаған Мортаза Рәхимовҡа һәр ваҡыт барлыҡ варианттарҙы һайлау мөмкинлеге бирелә.


text:
Башҡортостанда 198 гектар урман янғындан зыян күргән
Янғын хәүефе миҙгеле башланғандан алып Башҡортостанда 32 урман янғыны теркәлгән. Уттан зыян күргән урман фондының дөйөм майҙаны 198 гектарға тиерлек еткән.
БР Урман хужалығы министрлығының матбуғат хеҙмәтенән хәбәр итеүҙәренсә, янғын һүндереүгә 600-гә яҡын кеше һәм 150-нән ашыу техника берәмеге йәлеп ителгән. Әлеге ваҡытта төбәк биләмәһендә һүндерелмәгән янғындар юҡ.
Хәтерегеҙгә төшөрәйек, беренсе урман янғыны 16 апрелдә Бөрйән районында теркәлде. Был 8,8 гектар майҙанда аҫтан таралған янғын ине. Ә 2011 йылда беренсе янғын Йылайыр урман хужалығы биләмәһендә 27 апрелдә теркәлгәйне.
Министрлыҡ белгестәре аҫтан һәм авиация ярҙамында урмандарға патруллек итә. Үткән тәүлектә 1200-ҙән ашыу кеше патрулгә сыҡҡан.
Бөгөнгө көндә тәғәйенләнгән маршруттар буйынса республиканың урман фондын күҙәтеү өсөн 31 осош яһалған. Дөйөм осош ваҡыты 147 сәғәткә тиерлек етә.